"Έξυπνα" κινητά τηλέφωνα και ιδιωτικότηταΑνώτατο Δικαστήριο Η.Π.Α., υπόθεση Riley v. California – The Art of Crime\n"Έξυπνα" κινητά τηλέφωνα και ιδιωτικότητα\nΑνώτατο Δικαστήριο Η.Π.Α., υπόθεση Riley v. California\nΚατά τα τελευταία έτη, η αύξηση της χρήσης των «έξυπνων» κινητών τηλεφώνων έχει ως αποτέλεσμα να καθίστανται αυτά συχνά αντικείμενο ανακριτικών ερευνών. Οι ανακριτικές αρχές και τα δικαστήρια καλούνται να αντιμετωπίσουν αποδεικτικό υλικό προερχόμενο από τα ψηφιακά δεδομένα των κινητών τηλεφώνων, τα οποία όμως διαφέρουν ουσιωδώς από τα έως τώρα γνωστά μέσα απόδειξης.\nΤον Απρίλιο του 2014, εισήχθησαν προς κρίση στο Ανώτατο Δικαστήριο των Ηνωμένων Πολιτειών της Αμερικής (εφεξής: Δικαστήριο) οι παρακάτω δύο υποθέσεις, στις δικογραφίες των οποίων είχε εισφερθεί αποδεικτικό υλικό κεκτημένο άνευ δικαστικής διατάξεως / εντολής [εφεξής: ένταλμα (warrant)] από τα κινητά τηλέφωνα των κατηγορουμένων κατά τη διάρκεια της σύλληψής τους. Το Δικαστήριο προχώρησε σε συνεκδίκαση των δύο υποθέσεων λόγω του κοινού νομικού ζητήματος που τέθηκε και αφορούσε το ερώτημα αν μπορεί η αστυνομία να ερευνήσει τα ψηφιακά δεδομένα ενός κινητού τηλεφώνου χωρίς δικαστικό ένταλμα.\nΥπόθεση Riley v. California\nΣτις 22 Αυγούστου 2009 αστυνομικοί στο San Diego σταμάτησαν τον David Leon Riley για παραβίαση των κανόνων κυκλοφορίας. Στο αυτοκίνητό του βρέθηκαν δύο πυροβόλα όπλα, που οδήγησαν στη σύλληψή του για αδικήματα σχετικά με τα όπλα. Επίσης, βρέθηκαν αντικείμενα, που συνδέονταν με τη συμμορία «Bloods», ενώ ένας εκ των αστυνομικών κατάσχεσε και ερεύνησε χωρίς δικαστικό ένταλμα το κινητό του τηλέφωνο, τύπου «smartphone» («έξυπνο» κινητό τηλέφωνο), στο οποίο παρατήρησε την συχνή χρήση του όρου «CK» (Crip Killers) στα γραπτά μηνύματα και στον κατάλογο κλήσεων, όρου που παραπέμπει στα μέλη συμμορίας. Αργότερα, στο αστυνομικό τμήμα ένας αστυνομικός ειδικευμένος στο οργανωμένο έγκλημα, εξετάζοντας περαιτέρω το τηλέφωνο, βρήκε υλικό σχετιζόμενο με τη συμμορία και φωτογραφίες οι οποίες απεικόνιζαν τον Riley μπροστά σε ένα αυτοκίνητο που είχε εμπλακεί σε περιστατικό πυροβολισμών είκοσι μέρες νωρίτερα. Η Πολιτεία της Καλιφόρνιας άσκησε στον Riley ποινική δίωξη για πυροβολισμό σε κατειλημμένο όχημα, επίθεση με ημιαυτόματο πυροβόλο όπλο και απόπειρα ανθρωποκτονίας, με την επιβαρυντική περίσταση της συμμετοχής σε συμμορία. Ο Riley ζήτησε την εξαίρεση (μη λήψη υπόψη) των αποδεικτικών στοιχείων (motion to suppress the evidence), που συνελέγησαν από το κινητό του τηλέφωνο, με το επιχείρημα ότι αυτά αποκτήθηκαν κατά παραβίαση των δικαιωμάτων του από την Τέταρτη Τροπολογία του Αμερικανικού Συντάγματος, διότι απουσίαζε το απαιτούμενο ένταλμα έρευνας αλλά και διότι δεν συνέτρεχαν ειδικές περιστάσεις που να δικαιολογούν την έλλειψη εντάλματος. Το αίτημα απορρίφθηκε και ο Riley καταδικάστηκε για όλες τις κατηγορίες και στους δύο βαθμούς από τα δικαστήρια της Καλιφόρνιας., \nΥπόθεση United States v. Wurie\nΣύμφωνα με τα πραγματικά περιστατικά της δεύτερης υποθέσεως, στις 5 Σεπτεμβρίου του 2007, στη Βοστώνη, ο Brima Wurie συνελήφθη έπειτα από παρακολούθηση ρουτίνας για διακίνηση κοκαΐνης τύπου «crack» με το αυτοκίνητό του. Λίγο αργότερα στο αστυνομικό τμήμα οι αστυνομικοί κατάσχεσαν δύο κινητά τηλέφωνα που κρατούσε πάνω του ο Wurie. Το ένα από αυτά ήταν ανοιγόμενο (flip phone), τεχνολογίας παλαιότερης από αυτήν που διαθέτουν τα «έξυπνα» κινητά τηλέφωνα (smartphones). Κατά τη διάρκεια της διαδικασίας το τηλέφωνο αυτό δεχόταν διαδοχικές κλήσεις από μία επαφή που έφερε το όνομα «My House» (Το σπίτι μου). Οι αστυνομικοί άνοιξαν το κινητό τηλέφωνο χωρίς ένταλμα, είδαν στην αρχική οθόνη τη φωτογραφία μιας έγχρωμης γυναίκας με ένα μωρό, μπήκαν στο αρχείο κλήσεων, προσδιόρισαν τον αριθμό της εν λόγω επαφής και χρησιμοποιώντας τον βρήκαν μια διεύθυνση στην περιοχή South Boston, που αντιστοιχούσε στον αριθμό και συνδεόταν με το όνομα «Manny Cristal». Παρά την αντίθετη κατάθεση του Wurie ότι μένει στην περιοχή Dorchester, οι αστυνομικοί πήγαν στην προαναφερθείσα κατοικία, στο ταχυδρομικό κουτί της οποίας παρατήρησαν τα ονόματα Wurie και Cristal αλλά και μια γυναίκα και ένα μωρό που έμοιαζαν με εκείνα που υπήρχαν στην αρχική οθόνη του κινητού τηλεφώνου. Έπειτα, αφού εξασφάλισαν ένταλμα έρευνας, ανακάλυψαν και κατάσχεσαν 215 γραμμάρια κοκαΐνης, 4 τσάντες μαριχουάνα, σύνεργα ναρκωτικών, μετρητά, ένα πυροβόλο όπλο και πυρομαχικά. Στον Wurie ασκήθηκε δίωξη σύμφωνα με την ομοσπονδιακή νομοθεσία για διακίνηση κοκαΐνης τύπου «crack», κατοχή κοκαΐνης επί σκοπώ διακινήσεως και κακουργηματική κατοχή πυροβόλου όπλου και πυρομαχικών. Ο Wurie, όπως και ο Riley, υπέβαλε αίτημα για την εξαίρεση (μη λήψη υπόψιν) του αποδεικτικού υλικού (motion to suppress the evidence) που αποκτήθηκε χωρίς ένταλμα από το κινητό του και το οποίο είχε οδηγήσει την αστυνομία στην κατοικία στην περιοχή South Boston. Σε πρώτο βαθμό το Ομοσπονδιακό Δικαστήριο απέρριψε το αίτημα και καταδίκασε τον Wurie για όλες τις κατηγορίες, ενώ στον δεύτερο βαθμό το αίτημά του έγινε δεκτό και ο Wurie καταδικάστηκε μόνο για την διακίνηση κοκαΐνης., \nΤον Ιούνιο του 2014 το Δικαστήριο έκρινε το κοινό αυτό ζήτημα χρησιμοποιώντας την χαρακτηριστική φράση «get a warrant» («εξασφαλίστε [δικαστικό] ένταλμα») δίνοντας σαφή διαταγή στις αρχές, ότι για την έρευνα ψηφιακών δεδομένων κινητών τηλεφώνων απαιτείται δικαστική εντολή / διάταξη.\nΣτις δύο αυτές υποθέσεις το Δικαστήριο κλήθηκε να επιλύσει μια θεμελιώδη σύγκρουση ανάμεσα στο δικαίωμα των πολιτών στην ιδιωτικότητα (individual privacy interests) και στην υποχρέωση του κράτους να καταπολεμήσει το έγκλημα (legitimate governmental interests).\nΣτις Ηνωμένες Πολιτείες το δικαίωμα στην ιδιωτικότητα κατοχυρώνεται στην 4η Τροπολογία του Ομοσπονδιακού Συντάγματος. Σκοπός της συνταγματικής αυτής πρόβλεψης είναι η προστασία της ιδιωτικότητας των πολιτών όσον αφορά το άτομό τους, τις κατοικίες τους, τα έγγραφά τους και τα υπάρχοντά τους από κρατικές παρεμβάσεις, οι οποίες δεν είναι εύλογες (unreasonable). Προκειμένου μια έρευνα των κρατικών αρχών να είναι εύλογη (reasonable), σύμφωνα με το Σύνταγμα, θα πρέπει καταρχήν να διεξάγεται κατόπιν δικαστικού εντάλματος, άλλως το αποδεικτικό υλικό που αποκτάται κατά παραβίαση της 4ης Τροπολογίας υπόκειται σε εξαίρεση (supression). Παρ’ όλα αυτά, μια έρευνα χωρίς ένταλμα μπορεί να είναι εύλογη εφόσον εμπίπτει σε κάποια από τις εξαιρέσεις που έχει θεμελιώσει με τη νομολογία του το Δικαστήριο., \nΜία από αυτές τις εξαιρέσεις από τον κανόνα, δηλαδή τέτοιου είδους έρευνες να βασίζονται σε προηγούμενο δικαστικό ένταλμα, απασχόλησε το Δικαστήριο και στις υποθέσεις των Riley και Wurie και συγκεκριμένα η εξαίρεση της «έρευνας κατά την επ’ αυτοφώρω σύλληψη» (search incident to arrest). Η εξαίρεση αυτή θεμελιώνεται σε τρία δικαστικά προηγούμενα. Αρχικά, το έτος 1969 στην υπόθεση Chimel v. California το Δικαστήριο έκρινε ότι είναι εύλογο (reasonable), υπό την έννοια της 4ης Τροπολογίας, κατά τη διάρκεια της σύλληψης ο αστυνομικός να διεξαγάγει έρευνα άνευ εντάλματος στον συλληφθέντα και στον χώρο που υπόκειται στον άμεσο έλεγχό του, προκειμένου να διασφαλίσει: πρώτον, ότι ο συλληφθείς δεν φέρει όπλα που μπορεί να χρησιμοποιηθούν για αντίσταση ή διαφυγή και δεύτερον ότι δεν θα καταστραφούν ή θα αποκρυφτούν αποδεικτικά στοιχεία. Λίγο αργότερα, τo έτος 1973, στην υπόθεση United States v. Robinson το Δικαστήριο επεξέτεινε την εξαίρεση αυτή και σε έρευνα άλλων αντικειμένων πέραν αυτών που προκαλούν ανησυχία ενόψει συγκεκριμένων πραγματικών περιστατικών (specific concern) για την ασφάλεια του αστυνομικού και τη διατήρηση των αποδεικτικών στοιχείων. Προς την ίδια κατεύθυνση, το έτος 2009, στην υπόθεση Arizona v. Gant το Δικαστήριο επεξέτεινε το πεδίο της εξαίρεσης και στο εσωτερικό του αυτοκινήτου, όταν μπορεί να θεωρηθεί ότι κατά τη διάρκεια της έρευνας ο συλληφθείς δύναται να έχει πρόσβαση σε αυτό ή ότι εκεί βρίσκονται αποδεικτικά στοιχεία σχετιζόμενα με το αδίκημα για το οποίο έλαβε χώρα η σύλληψη. Με βάση τα προηγούμενα αυτά, τα οποία διαμορφώνουν την εξαίρεση «incident to arrest», κρίθηκε ότι η προσδοκία προστασίας της ιδιωτικότητας των συλληφθέντων είναι στις περιπτώσεις αυτές μειωμένη σε σχέση με την ανάγκη για καταπολέμηση του εγκλήματος.\nΩστόσο, στην υπό συζήτηση υπόθεση Riley v. California το Δικαστήριο προχώρησε σε μια στάθμιση των αντικρουόμενων συμφερόντων, σύμφωνα με την οποία η ανάγκη για την καταπολέμηση του εγκλήματος κρίθηκε στην συγκεκριμένη περίπτωση ότι δεν είναι ισοσθενής προς την ανάγκη προστασίας της ιδιωτικότητας του συλληφθέντος. Αφετηρία του δικανικού συλλογισμού αποτέλεσε η παραδοχή ότι τα κινητά τηλέφωνα διαφέρουν ουσιωδώς ως προς τη φύση και τις λειτουργίες τους από τα μέχρι τότε κρινόμενα σε παρόμοιες υποθέσεις αντικείμενα, τα οποία μπορεί να φέρει μαζί του ο συλληφθείς, διότι «τα σύγχρονα κινητά τηλέφωνα δεν είναι απλά μια ακόμη διευκόλυνση της τεχνολογίας. Με όλα όσα περιέχουν και όλα όσα μπορούν ενδεχομένως να αποκαλύψουν, κρατούν για πολλούς Αμερικανούς “τα μυστικά της ζωής”».\nΕιδικότερα, το Δικαστήριο εφαρμόζοντας τα δύο κριτήρια της υπόθεσης Chimel, τα οποία επιτρέπουν κατ’ εξαίρεση την άνευ εντάλματος έρευνα κατά την επ’ αυτοφώρω σύλληψη (πρόκειται αφενός μεν για την ασφάλεια αστυνομικού και αφετέρου για την διατήρηση των αποδεικτικών στοιχείων) απεφάνθη, ως προς το πρώτο κριτήριο, ότι τα ψηφιακά δεδομένα του κινητού τηλεφώνου, σε αντίθεση με τα φυσικά αντικείμενα (που μπορεί να περιλαμβάνονται π.χ. στη θήκη του τηλεφώνου), δεν μπορούν να χρησιμοποιηθούν ως όπλο (και επομένως δεν υπάρχει διακινδύνευση του αστυνομικού) ούτε για να διαφύγει ο συλληφθείς. Ως προς το δεύτερο εξάλλου κριτήριο, το Δικαστήριο εξετάζοντας την ευαισθησία των ψηφιακών δεδομένων σε παρεμβάσεις από κάποιο τρίτο μέρος (π.χ. μέσω «remote wiping» ή «data encryption») κατέληξε στο συμπέρασμα ότι αφενός πρόκειται για ενέργειες που δεν αφορούν τον συλληφθέντα αλλά το τρίτο πρόσωπο που τις εκτελεί, αφετέρου ότι πρόκειται για πολύ σπάνιες περιπτώσεις που δεν έχουν μέχρι σήμερα απασχολήσει, ενώ τέλος, ότι υπάρχουν εύκολοι τρόποι αποτροπής τέτοιων ενεργειών (π.χ. με την τοποθέτηση του κινητού σε τσάντα κλωβού «faraday»).\nΠεραιτέρω, το Δικαστήριο αρνήθηκε να επεκτείνει την πλήρη έρευνα που περιγράφεται στην υπόθεση Robinson στα κινητά τηλέφωνα. Οι Δικαστές θεώρησαν ότι τα τελευταία διαφέρουν ποιοτικώς και ποσοτικώς από τα φυσικά αντικείμενα που μπορεί να φέρει κάποιος μαζί του. Πιο συγκεκριμένα τα «έξυπνα» κινητά τηλέφωνα, έχουν τεράστιες δυνατότητες αποθήκευσης και κατά κανόνα σε αυτά είναι αποθηκευμένη μια πολύ μεγάλη ποσότητα δεδομένων πάσης φύσεως που αφορά σε κάθε πτυχή της ζωής του συλληφθέντος (αρχείο κλήσεων, μηνύματα, φωτογραφίες, βίντεο, επίσημα έγγραφα, δεδομένα θέσης και κίνησης, ημερολόγιο, ιστορικό περιήγησης στο διαδίκτυο). Επίσης, κρίθηκε ότι ενόψει και του υπολογιστικού νέφους (cloud computing), , που δίνει τη δυνατότητα πρόσβασης από το κινητό τηλέφωνο σε δεδομένα αποθηκευμένα εκτός αυτού, θα επεξετεινόταν υπέρμετρα το πεδίο της ανακριτικής έρευνας, δεδομένου ότι δεν μπορεί να διαγνωσθεί με κανένα τρόπο τοπική εγγύτητα ανάμεσα στα δεδομένα και τον συλληφθέντα. Επομένως, η επέμβαση στην ιδιωτικότητα θα ήταν στις περιπτώσεις αυτές πολύ βαρύτερη.\nΤέλος, το Δικαστήριο αρνήθηκε την επέκταση στα κινητά τηλέφωνα του κανόνα της υπόθεσης Gant, ότι δηλαδή μπορεί να γίνει έρευνα σε ένα αυτοκίνητο εφόσον εύλογα θεωρείται ότι περιέχει αποδεικτικά στοιχεία. Κατά το σκεπτικό του Δικαστηρίου αφενός μεν ο κανόνας αυτός αφορά σε ειδικές συνθήκες που συντρέχουν μεν για τα αυτοκίνητα, αλλά είναι τελείως διαφορετικές από εκείνες που αφορούν τα κινητά τηλέφωνα, αφετέρου δε, αν εφαρμοζόταν εν προκειμένω, δεν θα υπήρχε πρακτικά ουσιαστικός περιορισμός της ανακριτικής έρευνας, αφού λόγω της ποσότητας των αποθηκευμένων δεδομένων στο τηλέφωνο θα μπορούσε κάποιος να βρει ενοχοποιητικά στοιχεία ακόμη και για παλαιότερα αδικήματα., \nΈτσι το Δικαστήριο με ομόφωνη απόφασή του, κατέληξε στο συμπέρασμα, ότι η έρευνα σε κινητά τηλέφωνα χωρίς να υπάρχει σχετικό δικαστικό ένταλμα δεν είναι εύλογη (reasonable) κατά την 4η Τροπολογία του Συντάγματος, τουλάχιστον όσον αφορά την εξαίρεση «incident to arrest». Ως εκ των ανωτέρω απεφάνθη ότι τα αποδεικτικά στοιχεία που αποκτήθηκαν από τα κινητά τηλέφωνα των δύο κατηγορουμένων δεν λαμβάνονται υπόψη.\nΣτην απόφαση Riley v. California κρίθηκαν ζητήματα ιδιωτικότητας που δεν αφορούν μόνον την Αμερικανική κοινωνία και έννομη τάξη αλλά κάθε χρήστη «έξυπνου» κινητού τηλεφώνου. Για να γίνει αντιληπτή η σημασία της τεχνολογίας των «έξυπνων» κινητών τηλεφώνων είναι αναγκαία η διάκριση ανάμεσα στο τηλέφωνο ως υλικό φορέα και στο λογισμικό του, το οποίο έχει ψηφιακή μορφή. Στην πρώτη περίπτωση, μια συσκευή τηλεφώνου δεν διαφέρει ουσιωδώς από οποιοδήποτε άλλο αντικείμενο. Με την ύπαρξη όμως του λογισμικού, κάθε «έξυπνο τηλέφωνο» αναδεικνύεται σε μία ιδιαίτερα πολύμορφη συσκευή.\nΤούτο, επειδή, πρώτα απ’ όλα, το κινητό τηλέφωνο χρησιμοποιείται ως μέσο επικοινωνίας. Το απόρρητο της επικοινωνίας κατοχυρώνεται υπερνομοθετικά στην ελληνική έννομη τάξη στο άρθρο 19 του Συντάγματος, στο άρθρο 8 της ΕΣΔΑ και στο άρθρο 7 του ΧΘΔΕΕ., Η εκ των ανωτέρω διατάξεων παρεχόμενη προστασία εκτείνεται τόσο στην τηλεφωνική συνομιλία και στην υπηρεσία σύντομων μηνυμάτων (sms) όσο και σε νέες μορφές επικοινωνίας που είναι διαθέσιμες στον χρήστη μέσω του λογισμικού των «έξυπνων» τηλεφώνων, όπως το ηλεκτρονικό ταχυδρομείο (e-mail), οι τηλεδιασκέψεις με μετάδοση εικόνας και οι συνδυασμένες μορφές επικοινωνίας (π.χ. μέσω των εφαρμογών «skype», «facebook messenger», «viber»). Ειδικότερα, η άρση του απορρήτου των επικοινωνιών είναι δυνατή υπό τις προϋποθέσεις του ν. 2225/94, όπως ισχύει, ύστερα από αιτιολογημένη διάταξη του αρμόδιου δικαστικού συμβουλίου. Περαιτέρω, κατά το άρθρο 4 του π.δ. 47/2005 στα στοιχεία επικοινωνίας, στα οποία είναι δυνατόν να αναφέρεται μία διάταξη άρσης του απορρήτου, περιλαμβάνονται και τα εξωτερικά στοιχεία της επικοινωνίας. Συνεπώς, αυτά προστατεύονται όπως και το περιεχόμενο της επικοινωνίας, θέση προς την οποία συνηγορούν το κοινοτικό δίκαιο και η νομολογία του ΕΔΔΑ. Ωστόσο, έχει διατυπωθεί σε βουλεύματα, αποφάσεις και στις ΓνωμΕισΠρωτΘεσ 14/2004, ΓνωμΕισΑΠ 9/2009, ΓνωμΕισΑΠ 12/2009, η θέση ότι αυτά δεν προστατεύονται από το απόρρητο των επικοινωνιών και ότι συνεπώς δεν απαιτείται για την πρόσβαση σε αυτά η τήρηση της διαδικασίας άρσης του απορρήτου. Επιπροσθέτως, κατά την μη κρατούσα μεν πλην ορθή άποψη, από τα εξωτερικά στοιχεία της επικοινωνίας πρέπει να διακρίνονται τα συνδετικά δεδομένα των τηλεπικοινωνιών, τα οποία «καταγράφονται αυτομάτως καθ’ οιανδήποτε χρήση του τηλεπικοινωνιακού δικτύου» και πρέπει κατά συνέπεια να προστατεύονται ως υπαγόμενα στο συνταγματικά κατοχυρωμένο απόρρητο των επικοινωνιών. Επομένως, η άρση του απορρήτου της επικοινωνίας παρέχει τη δυνατότητα πρόσβασης των ανακριτικών αρχών σε ψηφιακά δεδομένα ενός κινητού τηλεφώνου.\nΠαρ’ όλα αυτά, το λογισμικό των «smartphones» εκτελεί και λειτουργίες μη επικοινωνιακής φύσης, κατά τις οποίες διενεργείται επεξεργασία δεδομένων, στα οποία συχνά εμπεριέχονται ευαίσθητες πληροφορίες για την ζωή του χρήστη αλλά και τρίτων προσώπων. Η κύρια πηγή τέτοιων δεδομένων είναι οι εφαρμογές λογισμικού (application data). Συγκεκριμένα, υπάρχουν πολλά είδη εφαρμογών, οι οποίες διαχειρίζονται μεγάλη ποικιλία δεδομένων, όπως εφαρμογές πραγματοποίησης οικονομικών συναλλαγών και τραπεζικών πράξεων (e-banking), που επεξεργάζονται οικονομικά δεδομένα του χρήστη ή στοιχεία που συνδέονται με αυτά, όπως στοιχεία πιστωτικών καρτών και πληρωμών (credit card and payment data)· εφαρμογές παροχής υπηρεσιών υγείας, που επεξεργάζονται πληροφορίες σχετικές με την υγεία του χρήστη, όπως ιατρικές συνταγές και βεβαιώσεις ή αποτελέσματα εξετάσεων (health data) και άλλες, όπως προσωπικό ημερολόγιο ή αντζέντα συναντήσεων και εργασιών, στις οποίες καταχωρίζονται πληροφορίες αναγόμενες στην σφαίρα της προσωπικής, επαγγελματικής ακόμα και της ερωτικής ζωής του χρήστη. Επιπλέον, στο έξυπνο τηλέφωνο βρίσκονται αποθηκευμένα δεδομένα που συλλέγονται από τους αισθητήρες της συσκευής (sensor data), όπως φωτογραφίες, βίντεο, ηχογραφήσεις, δακτυλικά αποτυπώματα (fingerprint data) και μετρητής βημάτων ή καρδιακών παλμών. Ακόμα, υπάρχουν δεδομένα και στην ίδια την συσκευή και την κάρτα δομοστοιχείου ταυτότητας συνδρομητή (sim card), όπως μοναδικά στοιχεία ταυτοποίησης του χρήστη και της συσκευής (unique device and customer identifiers). Περαιτέρω, δεδομένα καταχωρίζονται και στα ιστορικά χρήσης των λειτουργιών του «έξυπνου» τηλεφώνου (usage history data), όπως το ιστορικό κλήσεων, το ιστορικό περιήγησης στο διαδίκτυο αλλά και το ιστορικό πληροφοριών θέσεως (location history information). Οι τελευταίες συλλέγονται μέσω του Παγκοσμίου Συστήματος Στιγματοθέτησης (GPS) και των σημείων πρόσβασης στο διαδίκτυο (WiFi access points) και παρέχουν τη δυνατότητα εντοπισμού των κινήσεων του χρήστη ακόμα και εντός ενός κτηρίου. Σε πολλές περιπτώσεις οι ως άνω πληροφορίες συνιστούν προσωπικά δεδομένα, όπως αυτά προστατεύονται κατά το άρθρο 9Α του Συντάγματος, το άρθρο 8 του ΧΘΔΕΕ, στο πλαίσιο της προστασίας της ιδιωτικότητας του άρθρου 8 της ΕΣΔΑ και στο ν. 2472/1997, όπως ισχύει. Μάλιστα, σε πρόσφατη απόφαση του Αρείου Πάγου 474/2016 κρίθηκε ότι τα «έξυπνα» τηλέφωνα συνιστούν «αρχεία» προσωπικών δεδομένων κατά την έννοια του νόμου. Όλα τα παραπάνω δεδομένα εμπίπτουν σήμερα στον νεοπαγή ορισμό των ψηφιακών δεδομένων του στοιχείου θ΄ του άρθρου 13 ΠΚ. Κατά την ποινική διαδικασία είναι επιτρεπτή η σύμφωνη με το νόμο συλλογή και επεξεργασία προσωπικών δεδομένων, προσπελάσιμων μέσω των «έξυπνων» τηλεφώνων, από τις ανακριτικές αρχές υπό τον όρο της συνδρομής της αρχής της αναγκαιότητας και της αρχής της αναλογικότητας.\nΈχοντας υπόψη τα ως άνω, γίνεται αντιληπτό ότι τα «έξυπνα» κινητά τηλέφωνα παρουσιάζουν σε σχέση με τα υπόλοιπα εν δυνάμει αντικείμενα των ανακριτικών ερευνών ιδιαιτερότητες, στις οποίες δεν ανταποκρίνονται οι ως άνω νομοθετικές ρυθμίσεις για την επικοινωνία και τα προσωπικά δεδομένα.\nΕιδικότερα, οι πληροφορίες στις οποίες μπορεί να αποκτήσουν πρόσβαση οι ανακριτικές αρχές διά του «έξυπνου» κινητού τηλεφώνου βρίσκονται σε τέτοια ποσότητα και ποικιλία ώστε να μπορούν εξ αυτών να εξαχθούν συμπεράσματα σχετικά με κάθε πτυχή της ζωής και της προσωπικότητας του χρήστη. Συχνά δε μέρος των πληροφοριών αυτών δεν βρίσκεται καν αποθηκευμένο στη συσκευή, αλλά σε απομακρυσμένους υπολογιστές, στους οποίους έχει πρόσβαση ο χρήστης μέσω της τεχνολογίας του υπολογιστικού νέφους. Επιπροσθέτως, ο μέσος χρήστης δεν δύναται πάντα να αντιλαμβάνεται τον όγκο, το είδος και την τοποθεσία αποθήκευσης των προσωπικών του πληροφοριών που συλλέγει ένα «έξυπνο» τηλέφωνο, με αποτέλεσμα η ροή των πληροφοριών να εκφεύγει του ελέγχου του. Μάλιστα όλες αυτές οι πληροφορίες είναι προσπελάσιμες από την ίδια την συσκευή που ο χρήστης φέρει σχεδόν πάντα μαζί του καθιστώντας έτσι το κινητό τηλέφωνο ένα «κινητό βιοπορτραίτο» του εαυτού του. Κατά τούτο, μια έρευνα στα ψηφιακά δεδομένα ενός «έξυπνου» κινητού τηλεφώνου ενδέχεται να αποκαλύψει πολύ περισσότερες πληροφορίες για τον κατηγορούμενο από ό,τι μία έρευνα στην κατοικία του ή στο προσωπικό του ημερολόγιο. Συνεπώς, θα εμφανιζόταν ως παράδοξο να αντιμετωπίζεται ανακριτικά το «έξυπνο» τηλέφωνο υπό τις αυτές προϋποθέσεις που ισχύουν για άλλα συμβατικά αντικείμενα, ιδίως δε τα έγγραφα, αφού είναι προφανές ότι στις περιπτώσεις αυτές θα πρόκειται για όμοια αντιμετώπιση ανόμοιων αντικειμένων.\nΕπιπλέον, δεδομένης της συγκέντρωσης των ως άνω πληροφοριών στο «έξυπνο» τηλέφωνο ανακύπτουν ζητήματα τρωτότητας της εν λόγω συσκευής σε καταχρήσεις. Συγκεκριμένα, δημιουργείται μια σύγχυση ανάμεσα στα στοιχεία της επικοινωνίας και στα δεδομένα προσωπικού χαρακτήρα που βρίσκονται στην ίδια συσκευή, με αποτέλεσμα να μην είναι πάντοτε σαφές πώς θα πρέπει να επιλύονται ζητήματα συρροής ανάμεσα στις προστατευτικές αυτών διατάξεις. Τούτο διότι δεν είναι πάντοτε ευχερής η διάκριση, αφού συχνά προσωπικά δεδομένα καθίστανται περιεχόμενο επικοινωνίας και στοιχεία της τελευταίας αντικείμενα εμπίπτοντα στο πεδίο προστασίας των προσωπικών δεδομένων. Εξάλλου, κατά την έρευνα στο «έξυπνο» τηλέφωνο είτε εφαρμοστούν οι διατάξεις για την άρση του απορρήτου της επικοινωνίας είτε οι διατάξεις για την επεξεργασία των προσωπικών δεδομένων δεν καθίσταται εφικτή η αναγκαία εξειδίκευση της έρευνας κατά το αντικείμενό της, λόγω της διασποράς των δεδομένων μέσα στη συσκευή, αφού κατά την έρευνα για τα μεν θα λαμβάνεται κατά λογική αναγκαιότητα γνώση επί των δε.,  Άλλωστε μέσω του κινητού τηλεφώνου υπάρχει συνήθως πρόσβαση και σε άσχετες προς την έρευνα πληροφορίες, που αφορούν στη ζωή του χρήστη ή τρίτων προσώπων. Μια έρευνα υπό αυτές τις προϋποθέσεις δεν ανταποκρίνεται στη συνταγματικά κατοχυρωμένη αρχή της αναλογικότητας, με αποτέλεσμα να καθίσταται απαγορευμένη η απόκτηση του αποδεικτικού υλικού.\nΕν κατακλείδι, οι τεχνολογικές δυνατότητες και η ευρύτατη χρήση των «έξυπνων» κινητών τηλεφώνων εγείρουν νέα ζητήματα σχετικά με την επέμβαση στην ιδιωτικότητα τόσο από ποσοτική όσο και από ποιοτική άποψη. Το συμπέρασμα είναι ότι η εν λόγω θεματική παρουσιάζει μιαν αυτοτέλεια, τα αναφυόμενα δε ζητήματα δεν μπορεί να αντιμετωπίζονται επαρκώς ούτε υπό τους όρους του απορρήτου της επικοινωνίας ούτε υπό τους όρους της προστασίας των προσωπικών δεδομένων. Λαμβάνοντας υπόψη τόσο το σκεπτικό της υπόθεσης Riley όσο και την ελληνική, ευρωπαϊκή και κοινοτική νομοθεσία, προκριτέα είναι μια ειδική νομοθετική ρύθμιση του ζητήματος, σκοπούσα στην εξισορρόπηση των εννόμων συμφερόντων τόσο της έννομης τάξης όσο και των ιδιωτών, χρηστών (και μη) των «έξυπνων» κινητών τηλεφώνων. Προς επίτευξη αυτού του σκοπού καθίσταται αναγκαίο να γίνει μια στάθμιση ανάμεσα στην προκαλούμενη από την έρευνα του κινητού τηλεφώνου βλάβη στα δικαιώματα της ιδιωτικής σφαίρας και στην προκαλούμενη από την αποχή από την έρευνα αυτή ή τους περιορισμούς της βλάβη στην απονομή της ποινικής δικαιοσύνης, την καταπολέμηση του εγκλήματος και στο δικαίωμα δικαστικής προστασίας. Περαιτέρω, στην στάθμιση αυτή θα ήταν σκόπιμο να ληφθούν υπόψη ιδίως η βαρύτητα και τα ιδιαίτερα χαρακτηριστικά του ερευνώμενου εγκλήματος, η τυχόν συγκατάθεση του χρήστη στην έρευνα και οι περιπτώσεις τέλεσης του εγκλήματος δια της χρήσης του λογισμικού του κινητού τηλεφώνου. Συμπερασματικά, η υπέρμετρη επέμβαση στη σφαίρα της ιδιωτικότητας από τις έρευνες στα ψηφιακά δεδομένα των «έξυπνων» κινητών τηλεφώνων συνεπιφέρει την ανάγκη για πρόσθετες διαδικαστικές εγγυήσεις προς εμπέδωση της ασφάλειας δικαίου. Κι αυτό, διότι όπως έγινε προφανές από τα προηγηθέντα, με τις έρευνες αυτές δεν προσβάλλεται απλώς η ιδιωτικότητα, αλλά δι΄αυτών αποκτάται γνώση που σαφώς υπερβαίνει τα κανονιστικά όριά της («κινητό βιοπορτραίτο»).\nΗ υπόθεση Riley v. California συνεκδικάστηκε με την υπόθεση United States v. Wurie, επειδή και στις δύο υποθέσεις έλαβε χώρα έρευνα κινητού τηλεφώνου χωρίς δικαστικό ένταλμα κατά τη διάρκεια της σύλληψης, βλ. 134 S. Ct. 2473 (2014), 13-132 Riley v. California (06/25/2014) (2014) Διαθέσιμο στο: https://www.supremecourt.gov/opinions/13pdf/13-132_8l9c.pdf\n«Οι δύο αυτές υποθέσεις εγείρουν ένα κοινό ζήτημα: αν η αστυνομία μπορεί, άνευ εντάλματος, να ερευνήσει ψηφιακά δεδομένα ενός κινητού τηλεφώνου κατεσχημένου από πρόσωπο, το οποίο έχει συλληφθεί», Riley v. California 573 U. S., Opinion of the Court, σελ.1.\nΓια τη δυνατότητα των αστυνομικών να σταματούν αυτοκίνητα βλ. Mendelsohn, A.H., Fourth Amendment and Traffic Stops: Bright-line Rules in Conjunction with the Totality of the Circumstances Test, Journal of Criminal Law and Criminology, 88(3), 2016. Διαθέσιμο στο: http://scholarlycommons.law.northwestern.edu/cgi/viewcontent.cgi?article=6964&context=jclc\nΤον σταμάτησαν γιατί κυκλοφορούσε με ληγμένες πινακίδες κυκλοφορίας και στην πορεία ανακάλυψαν ότι η άδειά του οδήγησης είχε ανασταλεί, βλ. Riley v. California 573 U. S., Opinion of the Court, I, A, σελ. 1.\nH βαλλιστική εξέταση επιβεβαίωσε ότι τα δύο όπλα που βρέθηκαν στο όχημα του Riley ήταν εκείνα που χρησιμοποιήθηκαν στο περιστατικό του πυροβολισμού, βλ. People v. Riley, No. D059840, 2013, Cal. Ct. App. Feb. 8, 2013, σελ. 3. Διαθέσιμο στο: http://www.courts.ca.gov/opinions/nonpub/D059840.PDF\nΒλ. Bensur, G., Brokamp J., Riley v. California, Cornell University Law School, LII, 2014. Διαθέσιμο στο: https://www.law.cornell.edu/supct/cert/13-132\nΤου ασκήθηκε δίωξη σύμφωνα με τις εξής διατάξεις του Ποινικού Κώδικα της Πολιτείας της Καλιφόρνιας (Cal. Penal Code) Ann. §§12025(a)(1), 12031(a)(1) (West 2009), §246 (2008) with §186.22(b)(4) (B) (2014) 2007. Βλ. California Penal Code Article 2.: Unlawful Carrying and Possession of Weapons, 2017. Διαθέσιμο στο: http://law.justia.com/codes/california/2007/pen/12020-12040.html\nLaw section Διαθέσιμο στο: http://leginfo.legislature.ca.gov/faces/codes_displaySection.xhtml?lawCode=PEN&sectionNum=246\nCalifornia Penal Code - PEN § 186.22 (2016). Διαθέσιμο στο: http://codes.findlaw.com/ca/penal-code/pen-sect-186-22.html\nΚαι ειδικότερα για το αδίκημα του πυροβολισμού σε κατειλημμένο όχημα βλ. Penal Code 246 PC | Shooting at Inhabited Dwelling or Occupied Vehicle. 2017.\nΔιαθέσιμο στο: http://www.shouselaw.com/pc246.html.\nΒλ. Dewar, E.N., A Fair Trial Remedy for Brady Violations, The Yale Law Journal, 115(6), 2006, σελ. 1450, doi: 10.2307/20455658. Διαθέσιμο στο: http://www.yalelawjournal.org/pdf/260_waifagsn.pdf\nΗ απόφαση του California Court of Appeal (το πολιτειακό εφετείο, που δίκασε την υπόθεση σε δεύτερο βαθμό), βλ. People v. Riley, No. D059840, 2013, Cal. Ct. App. Feb. 8, 2013. Διαθέσιμο στο: http://www.courts.ca.gov/opinions/nonpub/D059840.PDF\nΒλ. Riley v. California 573 U. S., Opinion of the Court Ι, Α σελ. 1-3.\nΥπάρχουν διαθέσιμα σε ηχητική μορφή τόσο η ακροαματική διαδικασία όσο και η ανακοίνωση της απόφασης, βλ. Oral argument April 29, Opinion Announcment June 25. Διαθέσιμο στο: https://www.oyez.org/cases/2013/13-132\nΑνακύπτουν συνταγματικά ζητήματα αναφορικά με τη σχέση παρακολουθήσεων και ερευνών. Ειδικότερα, βλ. Blitz, M.J., The fourth amendment future of public surveillance: remote recording and other searches in public space, American University Law Review, 63(1), 2013, σελ. 25-26. Διαθέσιμο στο: http://digitalcommons.wcl.american.edu/cgi/viewcontent.cgi?article=1899&context=aulr\nΗ αστυνομία πληκτρολόγησε τον αριθμό τηλεφώνου στην ιστοσελίδα «AnyWho» (www.anywho.com). Βλ. United States District Court, D. Massachusetts, 612 F.Supp.2d.107. 2009, Memorandum and Order on Defendant’s Motion to Suppress Evidence Casetext. Διαθέσιμο στο: https://casetext.com/case/us-v-wurie\nΣυγκεκριμένα, η δίωξη έγινε για διακίνηση βάσης κοκαΐνης τύπου «crack» σε σχολική ζώνη (απόσταση 1000 ποδιών από σχολείο), βλ. United States District Court, D. Massachusetts, 612 F.Supp.2d 106 (2009) (σύνδεσμος υποσ. 13).\nΤου ασκήθηκε δίωξη σύμφωνα με τις εξής διατάξεις του ομοσπονδιακού Κώδικα των Ηνωμένων Πολιτειών (U.S.C.), βλ. 18 U.S.C. §922(g): Unlawful Acts (2008) Διαθέσιμο στο: http://uscode.house.gov/view.xhtml?req=granuleid:USC-prelim-title18-section922&num=0&edition=prelim\nΚαι 21 U.S.C. §841(a) Prohibited Acts A, 1970. Διαθέσιμο στο: http://uscode.house.gov/view.xhtml?req=granuleid:USC-prelim-title21-section841&num=0&edition=prelim\nΒλ. United States District Court, D. Massachusetts, 612 F.Supp.2d 104 2009 (σύνδεσμος υποσ. 13).\nΗ απόφαση του First Circuit (ομοσπονδιακό δικαστήριο, το οποίο δίκασε την υπόθεση σε δεύτερο βαθμό) ακύρωσε την απόρριψη του αιτήματος του Wurie, βλ. United States v. Wurie, 728 F.3d 1, 1 (1st Cir. 2013). United States Court of Appeals (2013). Διαθέσιμο στο: http://media.ca1.uscourts.gov/pdf.opinions/11-1792P-01A.pdf\nΒλ. Riley v. California 573 U. S., Opinion of the Court Ι, B, σελ.3-4.\nΒλ. Rosales, D.M., Manalastas, J.V., United States v. Wurie | LII Supreme Court Bulletin, Cornell University Law School, LII 2017. Διαθέσιμο στο: https://www.law.cornell.edu/supct/cert/13-212.\nΒλ. υποσ. 1 και 2.\n«Η απάντησή μας στο ζήτημα του τί πρέπει να πράξει η αστυνομία προτού ερευνήσει ένα κινητό τηλέφωνο που έχει κατασχεθεί κατά την επ’ αυτοφώρω σύλληψη είναι κατά συνέπεια απλό— εξασφαλίστε ένταλμα», Riley v. California 573 U. S., Opinion of the Court, σελ. 28.\n«Δεν μπορούμε να αρνηθούμε ότι η σημερινή μας απόφαση θα έχει αντίκτυπο στην δυνατότητα των οργάνων επιβολής του νόμου να καταπολεμούν το έγκλημα… Η ιδιωτικότητα έχει τίμημα», Riley v. California 573 U. S., Opinion of the Court, IV, σελ. 25.\n4η Τροπολογία: «Το δικαίωμα των πολιτών στην ατομική ασφάλεια, στην ασφάλεια των οικιών τους, των εγγράφων τους και των αντικειμένων τους, έναντι μη εύλογων ερευνών και κατασχέσεων, δεν θα παραβιαστεί , και δεν θα εκδοθούν Εντάλματα, παρά μόνο για σοβαρή αιτία, συνοδευόμενα από Όρκο ή επιβεβαίωση, και ειδική περιγραφή του τόπου που θα ερευνηθεί και των ατόμων που θα συλληφθούν ή των αντικειμένων που θα κατασχεθούν».\nΓια την 4η Τροπολογία βλ. The Constitution of the United States of America, Analysis and Interpretation, Centennial Edition, (prepared by the Congressional Research Service, Library of Congress), U.S. Government Printing Office, Washington, 2013, σελ. 1361-1452.\nΒλ. Fourth Αmendment: an Overview, Cornell University Law School, LII. Διαθέσιμο στο: https://www.law.cornell.edu/wex/fourth_amendment , I.\nΣυγκεκριμένα, ο όρος «the people» της 4ης Τροπολογίας καλύπτει οποιονδήποτε βρίσκεται στην αμερικανική επικράτεια, ακόμα και παράνομους μετανάστες, βλ. Franklin, C.J., Constitutional Law for the Criminal Justice Professional,. Boca Raton, FL: Taylor & Francis, Section 4, Κεφάλαιο 9, ΙΙ, B, 1999.\nΗ πρόβλεψη αφορά την προστασία μόνον έναντι των κρατικών αρχών: «Ο Madison συνέταξε την Τέταρτη Τροπολογία για να αποτρέψει την επανεμφάνιση της τακτικής των Βρετανών να χρησιμοποιούν γενικά εντάλματα και διαταγές συνδρομής, τα οποία, στην πραγματικότητα, επέτρεπαν στους κυβερνητικούς πράκτορες να ερευνούν οποιονδήποτε, οπουδήποτε και οποτεδήποτε επιθυμούσαν. Η Τέταρτη Τροπολογία έθεσε ουσιαστικούς περιορισμούς στην νέα Αμερικανική κεντρική κυβέρνηση και παραχώρησε σημαντικά δικαιώματα στους πολίτες», Signorelli, W.P., Criminal Law, Procedure and Evidence. CRC Press, Section1, Κεφάλαιο 3, σελ. 31, 2011.\nΒλ. Strasser, R., 2008b, Fourth Αmendment, Cornell University Law School, LII Διαθέσιμο στο: https://www.law.cornell.edu/wex/fourth_amendment, IV.\nΓια την έκδοση ενταλμάτων βλ. Carlson, D., Search Warrant, Cornell University Law School, LII, 2009. Διαθέσιμο στο: https://www.law.cornell.edu/wex/search_warrant και αναλυτικότερα βλ. Franklin, C.J., Constitutional Law for the Criminal Justice Professional. Boca Raton, FL: Taylor & Francis. Section 4, Κεφάλαιο 11, I, II, III, IV, 1999.\nΗ παραβίαση της 4ης Τροπολογίας επιφέρει κυρώσεις με κύρια την εξαίρεση από τη διαδικασία των στοιχείων που αποκτήθηκαν λόγω της παραβίασης. Για τις εν λόγω κυρώσεις βλ. Kerr, O.S., Cato Supreme Court Review, 1999. Διαθέσιμο στο: https://object.cato.org/sites/cato.org/files/serials/files/supreme-court-review/2011/9/camrettadaviskerr_0.pdf\nΣύμφωνα με την απόφαση Kentucky v. King η έλλειψη εντάλματος μπορεί να είναι δικαιολογημένη αν εμπίπτει σε κάποια από τις εξαιρέσεις, βλ. 563 U.S. 09-1272 Kentucky v. King (05/16/2011), Opinion of the Court II, A, 2011, σελ. 5-6. Διαθέσιμο στο: https://www.supremecourt.gov/opinions/10pdf/09-1272.pdf\nΓια τις εξαιρέσεις από την 4η τροπολογία βλ. Franklin, C.J., Constitutional Law for the Criminal Justice Professional. Boca Raton, FL: Taylor & Francis. 1999, Section 4, Κεφάλαιο 13.\nΤο Ανώτατο Δικαστήριο των Ηνωμένων Πολιτειών ερμηνεύει αυθεντικά το Σύνταγμα και παράγει με τη νομολογία του κανόνες δεσμευτικούς για τα κατώτερα δικαστήρια (ομοσπονδιακά και πολιτειακά) λόγω του κρατούντος στο αγγλοσαξωνικό δίκαιο «δόγματος των δικαστικών προηγουμένων» («stare decisis» ή «rule of precedent»).\nΓια το ρόλο του Ανωτάτου Δικαστηρίου βλ. About the Supreme Court. Διαθέσιμο στο: http://www.uscourts.gov/about-federal-courts/educational-resources/about-educational-outreach/activity-resources/about και για την εφαρμογή του κανόνα του δεδικασμένου σε συνταγματικές υποθέσεις βλ. Fallon, R.H., Essay Stare Decisis and the Constitution: an Essay on Constitutional Methodology. Διαθέσιμο στο: http://www.nyulawreview.org/sites/default/files/pdf/NYULawReview-76-2-Fallon.pdf\nΓια το δόγμα «rule of precedent» βλ. Register, A.L. και Mckean, F.G., The Rule of Precedents, University of Pennsylvania Law Review, 1928. Διαθέσιμο στο: http://scholarship.law.upenn.edu/cgi/viewcontent.cgi?article=8288&context=penn_law_review και: Waldron, J., ‘Stare Decisis and the Rule of Law: a Layered Approach’, Michigan Law Review Vol. 111, Iss. 1, 2012. Διαθέσιμο στο: http://repository.law.umich.edu/cgi/viewcontent.cgi?article=1095&context=mlr\nΑναλυτικότερα για τη σχέση της 4ης Τροπολογίας με το Κοινοδίκαιο (Common Law) βλ. Sklansky, D.A., The Fourth Amendment and Common Law, Columbia Law Review, 100(7), 2000, σελ. 1739. Διαθέσιμο στο: http://law.stanford.edu/wp-content/uploads/sites/default/files/publication/668462/doc/slspublic/Sklansky%20100ColumLawRev1739.pdf\nΓια την εξαίρεση «incident to arrest» βλ. The Constitution of the United States of America, Analysis and Interpretation, Centennial Edition, (prepared by the Congressional Research Service Library of Congress), U.S. Government Printing Office, Washington, 2013, σελ.1406 επ.\nΒλ. Chimel v. California 395 U.S. 752, 763 (1969). Διαθέσιμο στο: https://supreme.justia.com/cases/federal/us/395/752/case.html ,συγκεκριμένα 395 U.S. 773.\n« “Άμεσος χώρος” του συλληφθέντος - εκείνος ο χώρος εντός του οποίου (ο συλληφθείς) μπορεί να αποκτήσει ένα όπλο ή να καταστρέψει αποδεικτικά στοιχεία», Chimel v. California 395 U.S. 752, 763, 1969.\nΓια περισσότερα βλ. Carrington, F., Notre Dame Law Review, volume 45, Issue 4, Article 1, Chimel v. California--A police response, 1970. Διαθέσιμο στο: http://scholarship.law.nd.edu/cgi/viewcontent.cgi?article=3023&context=ndlr\nΒλ. United States v. Robinson 414 U.S. 218, (1973). Διαθέσιμο στο: https://supreme.justia.com/cases/federal/us/414/218/case.html , συγκεκριμένα 414 U. S. 235.\nΠρόκειται για μια πλήρη έρευνα (full search), βλ. Search and Seizure: Robinson v. United States, 414 U.S. 218, (1973), Gustafson v. Florida, 414 U.S. 260 , 1973. Διαθέσιμο στο: http://scholarlycommons.law.northwestern.edu/cgi/viewcontent.cgi?article=5912&context=jclc\nΒλ. Arizona v. Gant, 556 U.S. 332 (2009), Opinion of the Court, IV, σελ. 18. Διαθέσιμο στο: https://supreme.justia.com/cases/federal/us/556/07-542/opinion.pdf.\nΠριν την υπόθεση Gant, το πλαίσιο είχε ρυθμίσει η υπόθεση New York v. Belton 453 U.S. 454, 1981. Διαθέσιμο στο: https://supreme.justia.com/cases/federal/us/453/454/case.html\n«Η εξαίρεση της επ’ αυτοφώρω σύλληψης στηρίζεται όχι μόνο στα αυξημένα κυβερνητικά συμφέροντα, τα οποία διακυβεύονται σε μία ασταθή κατάσταση σύλληψης, αλλά και στα μειωμένα, κατόπιν της θέσης του σε κράτηση, δικαιώματα ιδιωτικότητας του συλληφθέντος», Riley v. California 573 U. S., Opinion of the Court II, B, σελ. 15.\nΠρόκειται για στάθμιση του «ευλόγου» κατά την 4η Τροπολογία (reasonableness balancing), βλ. Crespo, A.M., Harvard Law Review (128 Harv. L. Rev. 251), Riley v. California, Νοέμβριος 2014. Διαθέσιμο στο: http://harvardlawreview.org/2014/11/riley-v-california/ και αναλυτικότερα βλ. Thomas K. Clancy, Fourth Amendment Satisfaction – The “reasonableness” of Digital Searches, 48 Tex. Tech. 37, 2015.\nΕπίσης, πρβλ. «αξιολογώντας, από τη μια πλευρά, το βαθμό, στον οποίο παρεμβαίνει (η έρευνα ή η κατάσχεση) στην ιδιωτικότητα ενός ατόμου και, από την άλλη πλευρά, το βαθμό, στον οποίο είναι αναγκαία για την προώθηση των νόμιμων κυβερνητικών συμφερόντων», Wyoming v. Houghton, 526 U.S. 295, Opinion of the Court, II, 1999, σελ. 300. Διαθέσιμο στο https://supreme.justia.com/cases/federal/us/526/295/case.pdf:\nRiley v. California 573 U. S., Opinion of the Court, IV, σελ. 28.\nΒλ. Riley v. California 573 U. S., Opinion of the Court, ΙΙΙ, Α, 1, σελ. 10-11. Ωστόσο, η κυβέρνηση ισχυρίστηκε ότι στην περίπτωση που καταφθάνουν συνεργοί του συλληφθέντος στον τόπο της σύλληψης, θα μπορούσαν οι αστυνομικοί να το μάθουν εγκαίρως από την έρευνα του κινητού τηλεφώνου ώστε να προστατευτούν.\nΒλ. παρουσίαση της έκθεσης της Αρχής Προστασίας Δεδομένων της Ιταλίας στο ιταλικό κοινοβούλιο με τίτλο «Vulnerable Person. Data Protection and Digital Society», Ρώμη, Ιούνιος 2015. Διαθέσιμο στο: http://digest.syr.edu/wp-content/uploads/2016/04/Soro-7-10.pdf\nΤο «remote wiping» είναι η διαγραφή των δεδομένων του κινητού μέσω απομακρυσμένου σήματος. Το σήμα μπορεί να σταλεί από κάποιον τρίτο ή αυτόματα με την είσοδο του κινητού σε συγκεκριμένες γεωγραφικές ζώνες, ενώ απαιτείται σύνδεση του κινητού σε ασύρματο δίκτυο, βλ. Ayers, R., Brothers, S. & Jansen, W., Guidelines on Mobile Device Forensics (Draft) 29, Dept. of Commerce, National Institute of Standards and Technology, 31, Μάιος 2014. Διαθέσιμο στο: http://nvlpubs.nist.gov/nistpubs/SpecialPublications/NIST.SP.800-101r1.pdf.\nBλ. επίσης Riley v. California 573 U. S., Opinion of the Court, II, A, 2, σελ 12.\nΗ κρυπτογράφηση δεδομένων (data encryption) είναι χαρακτηριστικό ασφαλείας των σύγχρονων κινητών τηλεφώνων, με το οποίο τα δεδομένα της συσκευής, όταν αυτή είναι κλειδωμένη, προστατεύονται με προηγμένη κρυπτογράφηση, βλ. Riley v. California 573 U. S., Opinion of the Court, II, A, 2, σελ 12.\nBλ. Riley v. California 573 U. S., Opinion of the Court, ΙΙΙ, Α, 2, σελ. 13.\nΤο δικαστήριο θεώρησε, ότι δεν πρέπει να περιορίσει το δικαίωμα στην ιδιωτικότητα, καθότι είναι δυνατή η αποτροπή των κινδύνων από το «remote wiping» και το «data encryption» είτε απενεργοποιώντας το τηλέφωνο, είτε αφαιρώντας τη μπαταρία είτε απενεργοποιώντας τη σύνδεση στο διαδίκτυο, είτε τοποθετώντας το σε μια τσάντα κλωβού «faraday», βλ. Riley v. California 573 U. S., Opinion of the Court, ΙΙΙ, Α, 2, σελ. 14.\nΠρόκειται για τσάντες από αλουμινόχαρτο που απομονώνουν το τηλέφωνο από τα ραδιοκύματα. Συνεπώς, τοποθετώντας το τηλέφωνο μέσα σε μία τέτοια τσάντα αποτρέπεται και ο επηρεασμός των δεδομένων, βλ. Riley v. California 573 U. S., Opinion of the Court, ΙΙΙ, Α, 2, σελ. 14. Αναλυτικότερα βλ. http://www.malux.se/files/3869__faraday-bags_2016.pdf\nBλ. Riley v. California 573 U. S., Opinion of the Court, ΙΙΙ, Β, 1, σελ. 17.\nΠρόκειται για τα λεγόμενα μεταδεδομένα (metadata), δεδομένα, που αφορούν την τοποθεσία του τηλεφώνου, κλήσεις, διάρκεια κλήσεων κ.ά. Για περισσότερα βλ. Robert S. Litt, The Fourth Amendment in the Information Age, 126 Yale L.J. F. 8, 2016. Διαθέσιμο στο: http://www.yalelawjournal.org/forum/fourth-amendment-information-age\nΤα «έξυπνα» κινητά τηλέφωνα έχουν πολύ μεγάλες δυνατότητες αποθήκευσης δεδομένων, εικόνες, βίντεο, ηχογραφήσεις, έγγραφα, πρόσβαση στο διαδίκτυο, εγκατάσταση εφαρμογών λογισμικού (applications). Όλα αυτά αποτελούν μια μεγάλη βάση δεδομένων, που αφορούν στη ζωή του χρήστη του τηλεφώνου και μάλιστα μπορούν να ανασυρθούν ανά πάσα στιγμή. Αναλυτικότερα βλ. Rotenberg, M., Mccall, G. and Butler, A., No. 13-132 in the: on writ of certiorari to the California court of appeal, fourth district brief of amicus curiae Electronic Privacy Information Center (epic) and twenty-four technical experts and legal scholars in support of petitioner, 2014. Διαθέσιμο στο: https://epic.org/amicus/cell-phone/riley/EPIC-Amicus-Brief.pdf\nΤο υπολογιστικό νέφος αποτελεί μία τεχνολογία, διαδικτυακής κεντρικής διάθεσης υπολογιστικών πόρων, η οποία διευκολύνει την αποθήκευση, επεξεργασία και χρήση δεδομένων, λογισμικού και υπηρεσιών μέσω απομακρυσμένων υπολογιστών σε κεντρικές βάσεις δεδομένων. Τα δεδομένα που βρίσκονται σε αυτές τις βάσεις δεν αποθηκεύονται εντός της συσκευής αλλά έχει πρόσβαση σε αυτά κανείς μέσω της συσκευής διαδικτυακά. Για περισσότερα βλ. Soghoian, C., Caught in the Cloud : Privacy, Encryption, and Government Back Doors in the Web 2.0 era, Journal on Telecommunications and High Technology Law, 2010. Διαθέσιμο στο: http://www.jthtl.org/content/articles/V8I2/JTHTLv8i2_Soghoian.PDF\nΗ κυβέρνηση ζήτησε την επέκταση του κανόνα της υπόθεσης Robinson στα δεδομένα, που βρίσκονται αποθηκευμένα στο τηλέφωνο αλλά όχι στο cloud, βλ. Riley v. California 573 U. S., Opinion of the Court, ΙΙΙ, B, 2, σελ. 21.\nBλ. Riley v. California 573 U. S., Opinion of the Court, ΙΙΙ, B, σελ. 22.\nΥπό την έννοια αυτή, η εφαρμογή της υπόθεσης Robinson θα έδινε τη δυνατότητα στις αρχές να αποκτήσουν πρόσβαση σε όλα αυτά τα ευαίσθητα δεδομένα απλώς και μόνον επειδή κάποιος συνελήφθη, ακόμα και για αδίκημα ελάσσονος σημασίας.\n«Το γεγονός ότι ένας συλληφθείς έχει μειωμένα δικαιώματα ιδιωτικότητας δεν σημαίνει ότι δεν χωρεί καθόλου εφαρμογή της Τέταρτης Τροπολογίας», Riley v. California 573 U. S., Opinion of the Court, ΙΙΙ, B, σελ. 16.\n«Δεν είναι αποδεκτή κάθε έρευνα αποκλειστικά και μόνο για το λόγο ότι ένα άτομο βρίσκεται υπό κράτηση», Maryland v. King, 569 U. S. (2013), Opinion of the Court, V, A, σελ. 26.\n«Αλλά η Gant βασίστηκε σε “περιστάσεις που αφορούν μόνο στις συνθήκες του αυτοκινήτου” για να στηρίξει μια έρευνα αποκλειστικά και μόνο για τον σκοπό της συλλογής αποδείξεων», Riley v. California 573 U. S., Opinion of the Court, ΙΙΙ, C, σελ. 23.\n«Σε κάθε περίπτωση, το κριτήριο της Gant δεν θα έθετε κανένα πρακτικό περιορισμό στις έρευνες σε κινητά τηλέφωνα…Στα κινητά τηλέφωνα, ωστόσο, είναι λογικό να αναμένουμε ότι θα βρεθούν ενοχοποιητικές πληροφορίες ανεξάρτητα από το πότε τελέστηκε το έγκλημα», Riley v. California 573 U. S., Opinion of the Court, ΙΙΙ, C, σελ. 23.\nΗ κυβέρνηση πρότεινε έναν αναλογικό κανόνα, σύμφωνα με τον οποίο οι αστυνομικοί μπορούν να ερευνήσουν τα ψηφιακά δεδομένα ενός τηλεφώνου εάν θα μπορούσαν να έχουν συλλέξει τις ίδιες πληροφορίες με προψηφιακό τρόπο, βλ. Riley v. California 573 U. S., Opinion of the Court, ΙΙΙ, C, σελ. 24.\nΚαι οι εννέα Δικαστές ψήφισαν την απόφαση με διαφοροποίηση του Δικαστή Alito ως προς την αιτιολογία, βλ. Riley v. California 573 U. S., Opinion of Alito, J, σελ. 1 επ.\nΓια τον μεν Riley, το Δικαστήριο ακύρωσε την απόφαση του εφετείου της Καλιφόρνιας (California Court of Appeal) και ανέπεμψε την υπόθεση προς κρίση κατ΄εφαρμογή του σκεπτικού της παρούσας απόφασης. Για τον δε Wurie, επιβεβαίωσε την απόφαση του First Circuit, βλ. Riley v. California 573 U. S., Opinion of the Court, IV, σελ. 28.\nΓίνεται διάκριση ανάμεσα στο λειτουργικό (hardware) και το λογισμικό (software) της συσκευής, βλ. Ferguson A.G., The Internet of Things and the Fourth Amendment of Effects, California Law Review, Αύγουστος 2016, Vol.104 No.4, σελ. 848.\nΤο άρθρο 19 του Συντάγματος της Ελληνικής Δημοκρατίας είναι διαθέσιμο στο: http://www.hellenicparliament.gr/Vouli-ton-Ellinon/To-Politevma/Syntagma/article-19/\nΤο κείμενο της Ευρωπαϊκής Σύμβασης δια την προάσπισιν των Δικαιωμάτων του Ανθρώπου και των θεμελιωδών ελευθεριών είναι διαθέσιμο στην επίσημη εφημερίδα της Ευρωπαϊκής Ένωσης : http://www.echr.coe.int/Documents/Convention_ENG.pdf και http://www.echr.coe.int/Documents/Convention_ELL.pdf (στην Ελληνική).\nΟ Χάρτης των Θεμελιωδών Δικαιωμάτων της Ευρωπαϊκής Ένωσης είναι διαθέσιμος στην επίσημη εφημερίδα της Ευρωπαϊκής Ένωσης : http://eur-lex.europa.eu/legal-content/EL/TXT/?uri=CELEX:12016P/TXT (στην Ελληνική).\nΒλ. επίσης, άρθρο 6 παρ.1 και 2 Συνθήκης Λισσαβώνας για την τροποποίηση της Συνθήκης για την Ευρωπαϊκή Ένωση και της Συνθήκης περί ιδρύσεως της Ευρωπαϊκής Κοινότητας (κύρωση της Συνθήκης με το ν. 3671/08, ΦΕΚ Α’ 129/1-3/7/08), διαθέσιμο στην επίσημη εφημερίδα της Ευρωπαϊκής Ένωσης : http://eur-lex.europa.eu/legal-content/EL/ALL/?uri=OJ:C:2007:306:TOC (στην ελληνική).\nΒλ. Δαγτόγλου Π. Δ. , Ατομικά Δικαιώματα, κεφάλαιο 9ο (Απόρρητο της Επικοινωνίας), Εκδόσεις Σάκκουλα, Αθήνα-Θεσσαλονίκη, 2012, 4η έκδοση, σελ. 295\nΕπίσης βλ. ΕΔΔΑ, Klass κ.ά. κατά Γερμανίας, 6.9.1978, παρ. 41., ΕΔΔΑ, Margareta και Roger Anderson κατά Σουηδίας, 25.2.1992, παρ. 72 και ΕΔΔΑ Copland κατά Ηνωμένου Βασιλείου, 3.4.2007, παρ. 41 , στις οποίες το Δικαστήριο ερμηνεύει διασταλτικά τον όρο «αλληλογραφία» του άρθρου 8 της Σύμβασης. Διαθέσιμες στο: http://hudoc.echr.coe.int/eng#\nΒλ. Νάιντου Χ., Αποδεικτικές Απαγορεύσεις στην Ποινική Δίκη, Κεφάλαιο 15, Εκδόσεις Σάκκουλα, Αθήνα-Θεσσαλονίκη 2011, σελ. 105, Χρυσόγονου Κ. Χ., Ατομικά και Κοινωνικά Δικαιώματα, Νομική Βιβλιοθήκη, 2006, σελ. 256-257 και ΕΔΔΑ Copland κατά Ηνωμένου Βασιλείου, 3.4.2007, παρ. 41.\nΕπίσης το άρθρο 3 παρ.1 του π.δ. 47/2005 (ΦΕΚ Α’ 64/10-3-05) προβλέπει ότι «Η άρση του απορρήτου δεν αφορά την δια ζώσης επικοινωνία, αλλά κάθε είδους επικοινωνία, η οποία διεξάγεται μέσω δικτύου επικοινωνίας ή παρόχου υπηρεσιών επικοινωνιών και την οποία χρησιμοποιεί ο συνδρομητής ή χρήστης κατά του οποίου λαμβάνεται το μέτρο της άρσης». Βλ. και το άρθρο 3 παρ.2, στο οποίο αναγράφονται ενδεικτικά τα είδη και οι μορφές επικοινωνίας, που υπόκεινται στην άρση του απορρήτου. Επίσης βλ. άρθρο 2 παρ. 7, 8 και άρθρο 4 του ν. 3471/2006\nΠρόκειται για εφαρμογές που συνδυάζουν ανταλλαγή γραπτών μηνυμάτων, δυνατότητα αποστολής αρχείων, ομιλία και βιντεοκλήση.\nΕιδικότερα, η άρση του απορρήτου των επικοινωνιών είναι επιτρεπτή για την διακρίβωση των εγκλημάτων που ορίζονται στην παρ. 1 του άρθρου 4 του ν. 2225/94, ύστερα από υποβαλλόμενη στο Συμβούλιο αίτηση του καθ` ύλην και κατά τόπο αρμόδιου εισαγγελέα, ο οποίος εποπτεύει ή ενεργεί προανάκριση ή προκαταρκτική εξέταση και του ανακριτή, ο οποίος ενεργεί τακτική ανάκριση για τα ως άνω εγκλήματα και με την περαιτέρω προϋπόθεση ότι το Συμβούλιο διαπιστώνει αιτιολογημένα ότι η διερεύνηση της υπόθεσης ή η εξακρίβωση του τόπου διαμονής του κατηγορουμένου είναι αδύνατη ή ουσιωδώς δυσχερής χωρίς αυτήν (βλ. και άρθρο 4 παρ.6).\nΩς εξωτερικά στοιχεία της επικοινωνίας νοούνται: ονοματεπώνυμα και λοιπά στοιχεία συνδρομητών, αριθμοί τηλεφώνων, τόπος, χρόνος, διάρκεια κλήσης, γλώσσα επικοινωνίας, τα δεδομένα θέσης και κίνησης των συνδιαλεγομένων και κάθε στοιχείο που σχετίζεται με την επικοινωνία πλην του περιεχομένου της, βλ. Νάιντου X., Αποδεικτικές Απαγορεύσεις στην Ποινική Δίκη, Εκδόσεις Σάκκουλα, Αθήνα-Θεσσαλονίκη 2011, σελ. 108-109. Επίσης βλ. υποσ. 51.\nΒλ. άρθρο 4 παρ.1 στοιχ. γ΄ του π.δ. 47/2005 : «αα. Καλών και καλούμενος αριθμός κλήσης και στις αναπάντητες κλήσεις. ββ. Καλών και καλούμενος συνδρομητής και πελάτης και στις αναπάντητες κλήσεις γγ. Ώρα έναρξης και ώρα λήξης της επικοινωνίας. δδ. Γεωγραφικός εντοπισμός καλούντος και καλούμενου (στις κινητές επικοινωνίες) είτε ομιλούν, είτε πρόκειται για SMS, είτε είναι σε θέση stand-by, είτε πραγματοποιούν αναπάντητη κλήση». Επίσης, βλ. τη γνωμοδότηση 1/2005 της Αρχής Διασφάλισης του Απορρήτου Επικοινωνιών. Διαθέσιμη στο: http://www.adae.gr/fileadmin/docs/nomoi/893-2005.pdf, στην οποία εκτίθενται επιχειρήματα υπέρ της υπαγωγής των εξωτερικών στοιχείων στο απόρρητο επικοινωνίας.\nΑναλυτικότερα βλ. Τσόλια Γ., Παρατηρήσεις σε ΓνωμΕισΑΠ (Γ. Σανιδά) 9/2009, Ποιν.Δικ. 8-9/2009, σελ. 926-930 και Νούσκαλη Γ., Ποινική προστασία προσωπικών δεδομένων: Η νομολογιακή συμβολή στην ερμηνεία βασικών όρων, Β’ έκδοση, Εκδόσεις Σάκκουλα, Αθήνα-Θεσσαλονίκη, 2007, σελ. 110-123.\nΤο άρθρο 4 παρ. 1 του ν. 3471/2006, που ενσωματώνει την Οδηγία 2002/58/ΕΚ, ορίζει ότι «Οποιαδήποτε χρήση των υπηρεσιών ηλεκτρονικών επικοινωνιών, που παρέχονται μέσω δημόσιου δικτύου επικοινωνιών και των διαθεσίμων στο κοινό υπηρεσιών ηλεκτρονικών επικοινωνιών, καθώς και των συναφών δεδομένων κίνησης και θέσης, όπως ορίζονται στις διατάξεις του άρθρου 2 του παρόντος νόμου, προστατεύονται από το απόρρητο των επικοινωνιών». Επιπροσθέτως στην εισηγητική έκθεση διατυπώνεται η εξής θέση «το απόρρητο επεκτείνεται ρητά και στα εξωτερικά στοιχεία της επικοινωνίας», ΚΝοΒ. 54/2006 σελ. 1072.\nΒλ. ΕΔΔΑ, Malone κατά Ηνωμένου Βασιλείου, 2.8.1994, παρ. 84, ΕΔΔΑ. P.G. και J.H. κατά Ηνωμένου Βασιλείου, 25.9.2001, παρ. 42, ΕΔΔΑ Copland κατά Ηνωμένου Βασιλείου, 3.4.2007, παρ. 43, 44.\nΒλ. ΑΠ 570/2006. Ωστόσο, βλ. και ΑΠ 924/2009, στην οποία κρίθηκε ότι εξωτερικά στοιχεία της επικοινωνίας που εισφέρθηκαν σε δικογραφία χωρίς να τηρηθεί η διαδικασία άρσης του απορρήτου συνιστούν παράνομα αποδεικτικά μέσα. Προς την ίδια κατεύθυνση ενδεικτικά τα ΣυμβΠλημΑθ 3998/2004 και ΣυμβΕφΑθ 2657/2004.\nΒλ. ΑΠ 1564/2010, ΠοινΧρ. ΞΑ/2011, σελ. 591 επ.\nΒλ. Γνωμοδότηση ΕισΠρωτΘεσ, Φλωρίδη Β. 14/2004, ΠοινΔικ. 10/2004, σελ. 1128-1134.\nΒλ. Γνωμοδότηση ΕισΑΠ Σανιδά Γ. 9/2009, ΠοινΔικ. 8-9/2009, σελ. 923-926. Διαθέσιμο στο: http://www.eisap.gr/sites/default/files/consulations/%CE%93%CE%9D%CE%A9%CE%9C.%209-2009.pdf\nΒλ. Γνωμοδότηση ΕισΑΠ Τέντε Ι. 12/2009 Διαθέσιμη στο: http://www.eisap.gr/sites/default/files/consulations/%CE%93%CE%9D%CE%A9%CE%9C.%2012-2009.pdf\nΕπίσης, βλ. Γνωμοδότηση ΑντΕισΑΠ. Κατσιρώδη Α. 9/2011, Διαθέσιμο στο : http://www.eisap.gr/sites/default/files/consulations/gnom2011_0009.pdf\nΑναλυτικότερα βλ. Αναστασόπουλου Δ, Η προστασία της ιδιωτικότητας κατά το άρθρο 8 της ΕΣΔΑ στο ψηφιακό περιβάλλον, σε Δίκαιο Μέσων Μαζικής Ενημέρωσης και Επικοινωνίας, 3/2012, σελ. 325 επ.\nΤέτοια π.χ. είναι οι αριθμοί κλήσης, ο τόπος, ο χρόνος και η διάρκεια της κλήσης, η συχνότητα των προσπαθειών επικοινωνίας κ.ά., βλ. Λίβου Ν., Η ποινική προστασία των συνδετικών δεδομένων των τηλεπικοινωνιών, ΠοινΧρ, ΜΖ/1997, σελ. 737-738.\nΤο ζήτημα του εάν τα εξωτερικά στοιχεία της επικοινωνίας προστατεύονται από το απόρρητο των επικοινωνιών έχει τύχει ευρείας συζήτησης διεθνώς. Στις Ηνωμένες Πολιτείες της Αμερικής το Ομοσπονδιακό Εφετείο (ειδικότερα το 5th Circuit) έκρινε ότι δεν απαιτείται δικαστικό ένταλμα για την πρόσβαση της ομοσπονδιακής κυβέρνησης σε δεδομένα θέσης παραγόμενα από τη χρήση των υπηρεσιών κινητής τηλεφωνίας, επειδή τόσο η χρήση των υπηρεσιών όσο και η αποκάλυψη στον πάροχο των υπηρεσιών της θέσης του χρήστη, γίνονται με ιδία βούληση του τελευταίου. Πρόκειται για το λεγόμενο δόγμα του τρίτου μέρους (third party doctrine), στο οποίο βασική θέση κατέχει η έννοια της αυτόβουλης αποκάλυψης (voluntary disclosure), In re Application of the United States for Historical Cell Site Data, 724 F.3d 600 (5th Cir. 2013). Επίσης, βλ. αναλυτικότερα για το ζήτημα στο κοινοτικό δίκαιο Pieter van Dijk, Fried van Hoof, Arjen van Rijn, Leo Zwaak, Theory and Practice of the European Convention on Human Rights, Κεφάλαιο 12, Right to Respect for Privacy (Article 8), 4η Έκδοση, 2006, σελ. 734 επ. . Επίσης. βλ. υποσ. 51.\nΒλ. τις σκέψεις 5, 16 στην έκθεση οδηγιών της ανεξάρτητης αρχής του Ευρωπαίου Επόπτη για την Προστασία Δεδομένων διαθέσιμες στο: https://edps.europa.eu/sites/edp/files/publication/16-11-07_guidelines_mobile_apps_en.pdf\nΑυτή τη στιγμή στα δύο μεγαλύτερα ηλεκτρονικά καταστήματα (app stores) εφαρμογών λογισμικού για «smartophones» υπάρχουν διαθέσιμες 5.000.000 εφαρμογές, βλ. https://www.statista.com/statistics/276623/number-of-apps-available-in-leading-app-stores/\nΣτοιχεία περιεχόμενα σε τραπεζικούς λογαριασμούς ή σε πιστωτικές κάρτες συμπεριλαμβανομένων των κωδικών που αντιστοιχούν σε αυτές και στοιχεία που προσδιορίζουν την οικονομική κατάσταση ενός ατόμου έχουν κριθεί νομολογιακά ως προσωπικά δεδομένα. Ενδεικτικά βλ. βούλευμα ΣυμβΠλημΑθ 3668/2006, ΠοινΧρ. ΝΖ/2007, σελ. 271. επ. και ΕφΘεσ 1177/2008, ΠοινΧρ. Ξ/2010, σελ. 765. επ., βλ. αναλυτικότερα και Αναστασόπουλου Δ., Η ποινική προστασία των προσωπικών δεδομένων, σε Κοτσαλή Γ. Λεωνίδα, Προσωπικά δεδομένα, ανάλυση - σχόλια - εφαρμογή, Νομική Βιβλιοθήκη, 2016, σελ. 443.\nΒλ. Article 29 Data Protection Working Party, Opinion 02/2013 on Apps on Smart Devices, 3.2, Personal Data Processed by Apps, 2013, σελ. 8. Διαθέσιμο στο : http://ec.europa.eu/justice/data-protection/article-29/documentation/opinion-recommendation/files/2013/wp202_en.pdf\nΤα δεδομένα που αφορούν στην υγεία συνιστούν ευαίσθητα προσωπικά δεδομένα κατά το άρθρο 2 στοιχ. β΄ του ν. 2472/1997.\nΚατά τα τελευταία έτη αυξάνεται διαρκώς η παροχή υπηρεσιών υγείας μέσω των εφαρμογών των κινητών τηλεφώνων γεγονός που δημιουργεί αιτιάσεις για την ασφάλεια των ιατρικών δεδομένων των ασθενών. Αναλυτικότερα βλ. Kevin Patrick, S., Health and the Mobile Phone, PubMed Central (PMC), 2017. Διαθέσιμο στο: https://www.ncbi.nlm.nih.gov/pmc/articles/PMC2527290/\nΕπίσης βλ. ΑΠ 1370/2010 στην οποία κρίθηκε ότι η καταδίκη για επέμβαση σε αρχείο που περιελάμβανε στοιχεία χορηγήσεως φαρμάκων, ιατρικό ιστορικό και στοιχεία ταυτότητας ασθενών, ήταν αιτιολογημένη.\nΚαι βλ. ΕΔΔΑ Z. κατά Φινλανδίας, 25.2.1997, παρ. 95 και ΕΔΔΑ L.H. κατά Λετονίας, 29.4.2014, παρ. 56.\nΒλ. και απόφαση 35/2001 ΑΠΔΠΧ, στην οποία κρίθηκε ότι το τετράδιο μαθήτριας με προσωπικές της σημειώσεις περιέχει προσωπικά δεδομένα. Συγκεκριμένα, κατά την απόφαση, η βίαιη και χωρίς τη θέληση της μαθήτριας αφαίρεση του τετραδίου, η παράδοσή του στο σύλλογο των καθηγητών και πολύ περισσότερο η ανάγνωση του περιεχομένου του αποτελούν πράξεις που εξέρχονται του καλώς εννοούμενου δικαιώματος του καθηγητή για επιβολή πειθαρχικών κυρώσεων εις βάρος του μαθητή και επομένως η επεξεργασία και καταχώριση του τετραδίου σε αρχείο είναι παράνομη. Η απόφαση είναι διαθέσιμη στην ετήσια έκθεση της Αρχής για το 2001, σελ. 111 : http://www.dpa.gr/pls/portal/docs/PAGE/APDPX/ANNUALREPORTS/AR2001/DPA_ANNUAL_REPORT_2001.PDF\nΒλ. ΕΔΔΑ Niemietz κατά Γερμανίας, 16.12.1992, παρ. 29.\nΚατά τη νομολογία του ΕΔΔΑ η ερωτική ζωή εμπίπτει στο πλαίσιο προστασίας της ιδιωτικής ζωής, βλ. Von Hannover κατά Γερμανίας, 24.6.2004, παρ. 59, 76,77 και Von Hannover κατά Γερμανίας, 7.2.2012, παρ. 103.\nΣτην έννοια της ερωτικής ζωής συμπεριλαμβάνεται και ο σεξουαλικός προσανατολισμός, βλ. άρθρο 9 παρ. 1 του Κανονισμού 2016/679, διαθέσιμος στο: http://eur-lex.europa.eu/legal-content/EL/TXT/PDF/?uri=CELEX:32016R0679&from=EL και Article 29 Data Protection Working Party, Opinion 02/2013 on Apps on Smart Devices, 3.2, Personal Data Processed by Apps, 2013, σελ. 4.\nΣτην Ελλάδα η ερωτική ζωή περιλαμβάνεται στα ευαίσθητα δεδομένα κατά το άρθρο 2 στοιχ. β΄ του ν. 2472/1997 και έχει κριθεί νομολογιακά ότι προστατεύεται από τις διατάξεις του ν. 2472/1997. Βλ. ενδεικτικά ΕφΑθ 3202/2007 (στην οποία ωστόσο κρίθηκε ότι δεν στοιχειοθετείται το έγκλημα του άρθρου 22 γιατί έλειπε η προϋπόθεση του «αρχείου») και ΑΠ 1238/2013 και ΑΠ 474/2016.\nΈρευνες δείχνουν ότι η ύπαρξη αισθητήρων στα «smartphones» μπορεί να χρησιμοποιηθεί για την εξαγωγή συμπερασμάτων σχετικά με τη διάθεση του χρήστη, τα επίπεδα άγχους του, τον τύπο προσωπικότητάς του και τις δραστηριότητες ή κινήσεις του. Βλ. LiKamWa Robert κ.ά., MoodScope: Building a Mood Sensor from Smartphone Usage Patterns, Mobisys 389, 2013. Επίσης, βλ. LiKamWa Robert κ.ά., Can your Smartphone Infer Your Mood?, Proc. Photosense Workshop 1, 2011. Ακόμη, βλ. Muaremi Amir κ.α., Towards Measuring Stress with Smartphones and Wearable Devices during Workday and Sleep, Bionanosci 1, 2013. Επιπλέον, βλ. Chittaranjan Gokul κ.ά., Who’s Who with Big-Five: Analyzing and Classifying Personality Traits with Smartphones, Wearable Computers 29, 35, 2011, βλ. Anjum Alvina & Ilyas U. Muhammad, Activity Recognition Using Smartphone Sensors, Consummer Commun. & Network Conf. 914, 2013.\nΠρόκειται για τεχνολογία βιομετρικής ταυτοποίησης δια της αφής (Touch ID) με το δακτυλικό αποτύπωμα, που χρησιμοποιείται αντί της πληκτρολόγησης κωδικού (PIN) για το ξεκλείδωμα του κινητού τηλεφώνου. Αναλυτικότερα βλ. Cherapau Van, Muslukhov Ildar, Asanka Nalin, Beznosov Konstantin, On the Impact of Touch ID on iPhone Passcodes σε 2015 Symposium on Usable Privacy and Security, USENIX Association, Ottawa, Canada, 2015, σελ. 258-259, κεφ. 2.1, διαθέσιμο στο: https://www.usenix.org/system/files/conference/soups2015/soups15-paper-cherapau.pdf\nΗ κάρτα δομοστοιχείου ταυτότητας συνδρομητή (sim card) ανήκει στην κατηγορία των «έξυπνων καρτών» και είναι απαραίτητη για τη σύνδεση στο Παγκόσµιο Σύστηµα Κινητών Επικοινωνιών (GSM).\nΤέτοια είναι για παράδειγμα η διεθνής ταυτότητα κινητού εξοπλισμού (IMEI), η διεθνής ταυτότητα κινητού συνδρομητή (IMSI) και το μοναδικό αναγνωριστικό συσκευής (UDID), τα οποία εμπίπτουν στην έννοια των προσωπικών δεδομένων κατά την ομάδα εργασίας του άρθρου 29 της Οδηγίας 95/46/ΕΚ, βλ. Article 29 Data Protection Working Party, Opinion 02/2013 on Apps on Smart Devices, 3.2 Personal Data Processed by Apps, 2013, σελ. 8.\nΤα συνδετικά δεδομένα (άρα και ο κατάλογος κλήσεων) συνιστούν προσωπικά δεδομένα υπό την έννοια του άρθρου 2 του ν. 2472/1997, βλ. Λίβου Ν, Η ποινική προστασία των συνδετικών δεδομένων των τηλεπικοινωνιών, ΠοινΧρ, ΜΖ/1997, σελ. 754. και ΔΕΕ, C-101/01, Lindquist, 6.11.2003, παρ. 24, 27, 74 και 1 του διατακτικού, διαθέσιμη στο: http://curia.europa.eu/juris/showPdf.jsf?text=&docid=48382&pageIndex=0&doclang=EL&mode=lst&dir=&occ=first&part=1&cid=580798\nΠρόκειται για ένα αρχείο καταγραφής των ιστοσελίδων, που επισκέπτεται ο χρήστης μέσω ενός προγράμματος περιήγησης (browser). Για περισσότερα βλ. Janc Artur και Olejnik, D. Lukasz, σε Gritzalis, B. Preneel, and Theoharidou M. (Eds.): Esorics, 2010, LNCS 6345, Springer-Verlag Berlin Heidelberg 2010, σελ. 215–231 . Διαθέσιμο στο: https://lukaszolejnik.com/esorics10.pdf\nBλ. ΕΔΔΑ Uzun κατά Γερμανίας, 2.10.2010, παρ. 52 και σκέψεις 3, 4 της Απόφασης 112/2012 της Αρχής Προστασίας Δεδομένων Προσωπικού Χαρακτήρα σύμφωνα με την οποία τα δεδομένα γεωεντοπισμού αποτελούν προσωπικά δεδομένα κατά τον ν. 2472/1997\n Πρόκειται για σημεία πρόσβασης στο διαδίκτυο, από τα οποία εκπέμπεται διαρκώς σήμα το οποίο εντοπίζουν αυτομάτως τα «smartphones». Για περισσότερα βλ. Article 29 Data Protection Working Party, Opinion 13/2011 on Geolocation Services on Smart Mobile Devices, 2.3, Personal Data Processed by Apps, 2011, σελ. 5-6. Διαθέσιμο στο : http://ec.europa.eu/justice/policies/privacy/docs/wpdocs/2011/wp185_en.pdf\n«Οι πληροφορίες ιστορικού θέσεως είναι ένα τυπικό χαρακτηριστικό πολλών “έξυπνων” τηλεφώνων», Riley v. California 573 U. S., Opinion of the Court, ΙΙΙ, B, 1 σελ. 19. Eπίσης, πρβλ. «η παρακολούθηση του GPS δημιουργεί μια ακριβή, ολοκληρωμένη καταγραφή των δημόσιων κινήσεων ενός ατόμου, η οποία αντικατοπτρίζει ένα πλούτο πληροφοριών σχετικά με τις οικογενειακές, πολιτικές, επαγγελματικές, θρησκευτικές και σεξουαλικές σχέσεις (της)», United States v. Jones, 565 U. S. (Sotomayor, concurring ), σελ. 3. Ακόμη, πρβλ. «τα αποκαλυμμένα δεδομένα (από το GPS)... θα είναι ταξίδια, η αδιαμφισβήτητη ιδιωτική φύση των οποίων λίγη φαντασία χρειάζεται για να φανερωθεί: ταξίδια στον ψυχίατρο, στον πλαστικό χειρούργο, στην κλινική αμβλώσεων, το κέντρο θεραπείας για το AIDS», People v. Weaver, 12 N. Y. 3d 433, Opinion of the Court.\nΤα προσωπικά δεδομένα διακρίνονται σε (απλά) δεδομένα προσωπικού χαρακτήρα και σε ευαίσθητα, βλ. άρθρο 2 ν. 2472/1997. Για τα ευαίσθητα δεδομένα βλ. αναλυτικότερα Ιγγλεζάκη Ι., Ευαίσθητα προσωπικά δεδομένα, Εκδόσεις Σάκκουλα, Αθήνα - Θεσσαλονίκη, 2004.\nΤο άρθρο 9Α του Συντάγματος της Ελληνικής Δημοκρατίας είναι διαθέσιμο στο: http://www.hellenicparliament.gr/Vouli-ton-Ellinon/To-Politevma/Syntagma/article-9a/\nΤο άρθρο 8 του Χάρτη Θεμελιωδών Δικαιωμάτων της Ευρωπαϊκής Ένωσης διαθέσιμο στο: http://eur-lex.europa.eu/LexUriServ/LexUriServ.do?uri=OJ:C:2010:083:0389:0403:el:PDF\nΒλ. και Συνθήκη για τη λειτουργία της Ευρωπαϊκής Ένωσης, Άρθρο 16 (πρώην άρθρο 286 της ΣΕΚ). Διαθέσιμη στο: http://eur-lex.europa.eu/legal-content/EL/TXT/?uri=CELEX:12012E/TXT\nΟ ν. 2472/1997 θεσπίσθηκε στο πλαίσιο ενσωμάτωσης στο ελληνικό δίκαιο της Οδηγίας 95/46/ΕΚ. Το πλαίσιο αυτό συμπληρώνεται με τους νόμους 3471/2006, 3783/2009, 3917/2011, 4070/2012 και 4139/2013. Βλ. επίσης και Κανονισμό 2016/679/ΕΚ, ο οποίος κατήργησε την Οδηγία 95/46/ΕΚ.\n«Τέτοιο αρχείο προσωπικών δεδομένων κατά την έννοια των ως άνω διατάξεων αποτελούν και τα σύγχρονα “έξυπνα” τηλέφωνα, τα οποία διαθέτουν λογισμικά προγράμματα και στα οποία ο κάτοχος και ιδιοκτήτης τους καταχωρεί σε ξεχωριστά μικρότερα αρχεία τα προσωπικά δεδομένα του που αναφέρονται στις επαφές του, στις φωτογραφίες του, στα βίντεό του (ταινίες του), στα μηνύματα (mails) κ.λ.π., τα οποία αρχεία είναι διαρθρωμένα σε φακέλους και υποφακέλους, όπως και στους ηλεκτρονικούς υπολογιστές, δηλαδή τα αρχεία του σύγχρονου κινητού τηλεφώνου αποτελούν διαρθρωμένο σύνολο δεδομένων προσωπικού χαρακτήρα, τα οποία είναι προσιτά με γνώμονα συγκεκριμένα κριτήρια και τα οποία μπορούν να τύχουν επεξεργασίας». Η ΑΠ 474/2016 είναι διαθέσιμη στο:\nΩς αρχείο δεδομένων προσωπικού χαρακτήρα ορίζεται στο άρθρο 2 στοιχ. ε΄ του ν. 2472/1997 «ένα διαρθρωμένο σύνολο δεδομένων προσωπικού χαρακτήρα, τα οποία είναι προσιτά με γνώμονα συγκεκριμένα κριτήρια». Η ύπαρξη «αρχείου» συνιστά απαραίτητη προϋπόθεση για τη στοιχειοθέτηση του εγκλήματος του άρθρου 22 του νόμου. Βλ. και άρθρο 4 περ. 6 του Κανονισμού 2016/679, στον οποίο χρησιμοποιείται ο όρος «σύστημα αρχειοθέτησης».\nΒλ. άρθρο 2 στοιχ. ε΄ ν. 2472/1997 , όπως αντικαταστάθηκε από την παρ. 2 άρθρου 18 ν. 3471/2006 (ΦΕΚ Α 133), με τον οποίο ενσωματώθηκε η Οδηγία 2002/58/ΕΚ.\nΤο στοιχείο θ΄ προστέθηκε στο άρθρο 13 ΠΚ με την παρ. 1 του άρθρου 2 του ν. 4411/2016 «Κύρωση της Σύμβασης του Συμβουλίου της Ευρώπης για το έγκλημα στον Κυβερνοχώρο και του Προσθέτου Πρωτοκόλλου της, σχετικά με την ποινικοποίηση πράξεων ρατσιστικής και ξενοφοβικής φύσης, που διαπράττονται μέσω Συστημάτων Υπολογιστών - Μεταφορά στο ελληνικό δίκαιο της Οδηγίας 2013/40/ΕΕ του Ευρωπαϊκού Κοινοβουλίου και του Συμβουλίου για τις επιθέσεις κατά συστημάτων πληροφοριών και την αντικατάσταση της απόφασης - πλαισίου 2005/222/ΔΕΥ του Συμβουλίου, ρυθμίσεις σωφρονιστικής και αντεγκληματικής πολιτικής και άλλες διατάξεις». Σύμφωνα με αυτό «ψηφιακά δεδομένα είναι η παρουσίαση γεγονότων, πληροφοριών ή εννοιών σε μορφή κατάλληλη προς επεξεργασία από πληροφοριακό σύστημα, συμπεριλαμβανομένου προγράμματος που παρέχει τη δυνατότητα στο πληροφοριακό σύστημα να εκτελέσει μια λειτουργία».\nΣύμφωνα με την σκέψη 2 της 181/2014 απόφασης της Αρχής Προστασίας Δεδομένων Προσωπικού Χαρακτήρα: «σχετικά µε τη νοµιµότητα της συλλογής και χρήσης προσωπικών δεδοµένων, όταν εκκρεµεί δίκη ή διενεργείται προανάκριση ή ανάκριση αρµόδιος να κρίνει, στο πλαίσιο της αξιολόγησης των αποδεικτικών µέσων ή του ανακριτικού υλικού, αν η συλλογή και χρήση των δεδοµένων είναι σύµφωνη µε τις διατάξεις του Ν. 2472/1997, δεδοµένου µάλιστα ότι το δικαίωµα προστασίας προσωπικών δεδοµένων του ατόµου κατοχυρώνεται πλέον και συνταγματικά στο άρθρο 9Α του Συντάγµατος, είναι ο δικαστικός ή εισαγγελικός λειτουργός, ενώπιον του οποίου εκκρεµεί η υπόθεση».\nΒλ. άρθρα 5 παρ.2 περ. δ΄ και 7 παρ.2 περ. ε΄ του ν. 2472/1997, στα οποία τίθεται ως προϋπόθεση η αναγκαιότητα της επεξεργασίας.\nΒλ., άρθρο 4 παρ. 1 ν. 2472/1997, κατά το οποίο η επεξεργασία πρέπει να είναι θεμιτή, νόμιμη αλλά και πληρούσα τις προϋποθέσεις της αρχής της αναλογικότητας και της αρχής της συνάφειας του σκοπού της (επεξεργασίας). Για τον όρο «αρχή της συνάφειας του σκοπού» βλ. Λίβου Ν., Η ποινική προστασία των συνδετικών δεδομένων των τηλεπικοινωνιών, ΠοινΧρ, ΜΖ/1997, σελ. 755-756. Προς την ίδια κατεύθυνση το άρθρο 5 της Σύμβασης για την προστασία του ατόμου από την αυτοματοποιημένη επεξεργασία προσωπικών δεδομένων (Σύμβαση 108 του Συμβουλίου της Ευρώπης), διαθέσιμη στο: http://www.coe.int/en/web/conventions/full-list/-/conventions/rms/0900001680078b37\nΒλ. επίσης το άρθρο 5 παρ.2 περ .δ΄ σχετικά με την επεξεργασία (απλών) προσωπικών δεδομένων, το άρθρο 7 παρ.2 περ. ε΄ σχετικά με την επεξεργασία ευαίσθητων δεδομένων και το άρθρο 7Α παρ.1 περ. στ΄.\n «Ο μέσος χρήστης “έξυπνου” κινητού έχει τριάντα τρεις εφαρμογές εγκατεστημένες, οι οποίες μαζί μπορούν να διαμορφώσουν μια αποκαλυπτική σύνθετη εικόνα της ζωής του χρήστη», Riley v. California, 573 U.S., Opinion of the Court, III, B, 1, σελ. 20.\nΒλ. υποσ. 53 και Παπαδόπουλου Μ. και Ευγενίδη Π., Νεφοϋπολογιστική (cloud computing) και Προστασία Προσωπικών Δεδομένων, 5ο Διεθνές Συνέδριο eLife Congress, 2016, διαθέσιμο στο: https://www.academia.edu/\nΠαρόλο που απαιτούνται εξειδικευμένες γνώσεις για να έχει κανείς πλήρη αντίληψη των δεδομένων που συλλέγονται από τα «smartphones», η χρήση τους δεν προϋποθέτει κάποια ιδιαίτερη εξοικείωση με την τεχνολογία, αφού και ένα μικρό παιδί είναι σε θέση να τα χειριστεί. Επομένως, συχνά συλλέγονται δεδομένα και αποθηκεύονται στο «cloud» χωρίς ο χρήστης να το αντιλαμβάνεται. Βλ. από την δικογραφία της υπόθεσης Riley, No. 13-132, Brief of Amicus Curiae Electronic Privacy Information Center (EPIC), 03/10/2014, σελ. 12-14. Διαθέσιμο στο: https://epic.org/amicus/cell-phone/riley/EPIC-Amicus-Brief.pdf\n«Κινητό βιοπορτραίτο» υπό την έννοια της παροχής δυνατότητας ανάλυσης πληροφοριών που αφορούν στο παρελθόν, στα μοτίβα συμπεριφοράς, στα οικεία πρόσωπα, στα ενδιαφέροντα, στους προβληματισμούς και εν γένει στην προσωπικότητα του χρήστη μέσω ενός αντικειμένου, το οποίο αυτός φέρει σχεδόν πάντοτε μαζί του. Η δυνατότητα αυτή δεν παρέχεται για παράδειγμα από μια ή δύο φωτογραφίες που μπορεί να έχει ο χρήστης στο πορτοφόλι του.\nΛαμβάνοντας υπόψη τη συνταγματική (άρθρο 9 Σ) και υπερνομοθετική (άρθρο 8 ΕΣΔΑ και άρθρο 7 ΧΘΔΕΕ) προστασία της και τις πρόσθετες διατυπώσεις, που απαιτούνται για την έρευνα σε αυτήν (άρθρα 254-256 ΚΠΔ) συμπεραίνεται ότι η κατοικία βρίσκεται στο κέντρο της ιδιωτικής σφαίρας. Ωστόσο, μία έρευνα στα ψηφιακά δεδομένα ενός «smartphone» δύναται να βλάψει σε μεγαλύτερο βαθμό τα δικαιώματα ιδιωτικής σφαίρας του χρήστη του χωρίς να απολαμβάνουν της ανάλογης προστασίας.\nΑξίζει να ληφθεί υπόψη το περιεχόμενο της έννοιας «ημερολόγιο» και ιδίως του εσωτερικού του χαρακτήρα (forum internum). Επίσης το ζήτημα έχει απασχολήσει τη γερμανική νομολογία. Ενδεικτικά βλ. BGH, 21.02.1964 - 4 StR 519/63.\nΛαμβάνοντας υπόψη το εύρος των τεχνικών δυνατοτήτων του λογισμικού του «έξυπνου» τηλεφώνου θα αποτελούσε εσφαλμένη αναλογία η αντιμετώπισή του ως εγγράφου υπό την έννοια της 13 στοιχ. γ΄ ΠΚ. Για την δικονομική έννοια του εγγράφου βλ. Κωνσταντινίδη Α. Ι., Ποινικό Δικονομικό Δίκαιο, Βασικές έννοιες, Εκδόσεις Σάκκουλα, Αθήνα-Θεσσαλονίκη, 2015, 2η έκδοση, σελ. 286-294.\nΜε την έννοια ότι όλες οι πληροφορίες καθίστανται προσβάσιμες στον χρήστη διά της ίδιας συσκευής.\nΜε τον όρο «τρωτότητα» αποδίδεται στην Ελληνική η έννοια «vulnerability», η οποία δεν ταυτίζεται με τον όρο «ευπάθεια» (sensibility).\n Βλ. ήδη από το 1997 την άποψη Λίβου Ν., Η ποινική προστασία των συνδετικών δεδομένων των τηλεπικοινωνιών, ΠοινΧρον, ΜΖ/1997, σελ.754 : «...μιαν άλλη παράμετρο των συνδετικών δεδομένων των τηλεπικοινωνιών, το γεγονός δηλαδή ότι αυτά, εκτός από το ότι αφορούν ειδικότερα το τηλεπικοινωνιακό απόρρητο, συνιστούν ταυτόχρονα και δεδομένα προσωπικού χαρακτήρα…». Π.χ. Οι αριθμοί τηλεφώνων και η διάρκεια κλήσεως συνιστούν εξωτερικά στοιχεία της επικοινωνίας (βλ. υποσ. 72 και 82), ωστόσο καταχωριζόμενα στον κατάλογο κλήσεων του κινητού (ή σε αρχείο από τους παρόχους) προστατεύονται και ως προσωπικά δεδομένα.\nΚατά το άρθρο 4 παρ. 1 περ. β΄ του ν. 2472/1997 προκειμένου να είναι νόμιμη η επεξεργασία των προσωπικών δεδομένων πρέπει αυτά «να είναι συναφή, πρόσφορα, και όχι περισσότερα από όσα κάθε φορά απαιτείται εν όψει των σκοπών της επεξεργασίας».\nΈτσι, στερείται αποτελεσματικής εφαρμογής στην πράξη ο κανόνας που διατύπωσε το Ανώτατο Δικαστήριο του Καναδά, το οποίο (σε αντίθεση με την απόφαση Riley v. California) έκρινε στην υπόθεση R. v. Fearon ότι οι έρευνες των ανακριτικών αρχών στα ψηφιακά δεδομένα κινητού τηλεφώνου κατά την επ’ αυτοφώρω σύλληψη (δηλαδή άνευ δικαστικού εντάλματος) είναι δικαιολογημένες (reasonable) σύμφωνα με το άρθρο 8 του Συντάγματος του Καναδά, υπό την προϋπόθεση ότι περιορίζονται στα δεδομένα που αφορούν στο έγκλημα, για το οποίο έλαβε χώρα η συγκεκριμένη σύλληψη. Βλ. R. v. Fearon, 2014, 3 SCR 621, 2014 SCC 77, παρ. 75, 76, 78, 83. Διαθέσιμο στο : https://scc-csc.lexum.com/scc-csc/scc-csc/en/item/14502/index.do\nΠρος την ίδια κατεύθυνση και η μειοψηφία των δικαστών Karakatsanis, LeBel και Abella στην απόφαση R. v. Fearon: «...είναι πολύ δύσκολο -αν όχι αδύνατο- να διεξαχθεί μια περιορισμένη ουσιωδώς στο σκοπό της ή σύντομη έρευνα ενός κινητού τηλεφώνου…Εν ολίγοις, μια σύντομη έρευνα για πρόσφατη επικοινωνία προϋποθέτει έρευνα σε ένα πλήθος εφαρμογών - η παραβίαση στην ιδιωτικότητα μόνο η ελάχιστη δυνατή δεν θα είναι…», R. v. Fearon, 2014, 3 SCR 621, 2014 SCC 77, παρ. 164.\nΑνακύπτει και το ζήτημα της απόκτησης αποδεικτικών στοιχείων επ’ ευκαιρία ορισμένης ανακριτικής πράξης εκτός των δικονομικά ανεκτών πλαισίων της (τυχαία ευρήματα), για το οποίο βλ. αναλυτικότερα Διονυσοπούλου Α., Η αποδεικτική αξιοποίηση των τυχαίων ευρημάτων στην ποινική διαδικασία, Εκδόσεις Αντ. Ν. Σάκκουλας, Αθήνα, 2009.\nΓια την αρχή της αναλογικότητας βλ. Ανδρουλάκη Ν. Κ., Θεμελιώδεις Έννοιες της Ποινικής Δίκης, Κεφάλαιο 1ο, Εκδόσεις Δίκαιο & Οικονομία Π. Ν. Σάκκουλας, Αθήνα, 2012, 4η Έκδοση, σελ. 19.\nΒλ. αναλυτικότερα για το ζήτημα των αποδεικτικών απαγορεύσεων κτήσης, Νάιντου Χ. Αποδεικτικές απαγορεύσεις στην ποινική δίκη, εκδόσεις Σάκκουλα, Αθήνα - Θεσσαλονίκη, 2011, σελ. 15 επ.\n«Τα κινητά τηλέφωνα διαφέρουν και από ποσοτική και από ποιοτική άποψη από τα άλλα αντικείμενα που μπορεί να φέρει ένας συλληφθείς μαζί του», Riley v. California 573 U. S., Opinion of the Court, ΙΙΙ, Β, 1, σελ. 17.\nΔιότι τυχόν προσβολή δύναται να αφορά και σε τρίτους, στο βαθμό που προσωπικές τους πληροφορίες καθίστανται προσπελάσιμες μέσω της συσκευής του χρήστη.\nΌπως αυτά προστατεύονται από τις διατάξεις των άρθρων 9 παρ.1, 9Α και 19 παρ. 1 του Συντάγματος, του άρθρου 8 της ΕΣΔΑ και των άρθρων 7 και 8 του ΧΘΔΕΕ.\nΣε ορισμένες περιπτώσεις ενδέχεται να προσβάλλεται το δικαίωμα σε δικαστική προστασία του θύματος του εγκλήματος, όπως αυτό προστατεύεται από το άρθρο 20 παρ. 1 του Συντάγματος.\nΓια παράδειγμα, η εξαπάτηση των χρηστών του διαδικτύου με σκοπό την απόσπαση κυρίως οικονομικών στοιχείων (phishing), ή το 370Α ΠΚ.\nNext article Οι ελληνικές φυλακές ως πεδίο παραβίασης του ά. 3 της ΕΣΔΑ\nPrevious article Η γενετήσια αυτοδιάθεση στη γερμανική έννομη τάξη κατά το πρότυπο «όχι σημαίνει όχι» („Nein-heißt-Nein“)\nΑνώτατο Δικαστήριο Η.Π.Α., υπόθεση Riley v. California">


Επιστολή Χαϊδου για τους εργαζόμενους στην Εγνατία | KALAMPAKA | ΕΙΔΗΣΕΙΣ | NEWS | METEORA\nΕπιστολή Χαϊδου για τους εργαζόμενους στην Εγνατία\nΕπιστολή για το θέμα των μεγάλων καθυστερήσεων στην καταβολή των δεδουλευμένων σε εκατοντάδες εργαζόμενους στο τμήμα της Εγνατίας Οδού που εκτείνεται από την Παναγία μέχρι και τα Γρεβενά έστειλε προς τους Υπουργούς ΠΕΧΩΔΕ, κ. Γεώργιο Σουφλιά, Απασχόλησης & Κοινωνικής Προστασίας, κ. Φάνη Πάλλη Πετραλιά και τον Υφυπουργό Οικονομίας και Οικονομικών, κ. Νικόλαο Λέγκα, ο Βουλευτής Τρικάλων του ΠΑΣΟΚ, κ. Χρήστος Χάιδος\nΑπό admin\t Δημοσίευση Ιούν 15, 2009 -10:03 Τελευταία Ενημέρωση Ιούν 15, 2009 -11:03\nΕπιστολή για το θέμα των μεγάλων καθυστερήσεων στην καταβολή των δεδουλευμένων σε εκατοντάδες εργαζόμενους στο τμήμα της Εγνατίας Οδού που εκτείνεται από την Παναγία μέχρι και τα Γρεβενά έστειλε προς τους Υπουργούς ΠΕΧΩΔΕ, κ. Γεώργιο Σουφλιά, Απασχόλησης & Κοινωνικής Προστασίας, κ. Φάνη Πάλλη Πετραλιά και τον Υφυπουργό Οικονομίας και Οικονομικών, κ. Νικόλαο Λέγκα, ο Βουλευτής Τρικάλων του ΠΑΣΟΚ, κ. Χρήστος Χάιδος, η οποία έχει ως εξής:\n«Πρόσφατα εγκαινιάστηκε και παραδόθηκε στην κυκλοφορία το τμήμα της Εγνατίας Οδού που εκτείνεται από την Παναγία μέχρι και τα Γρεβενά. Το παραπάνω έργο υλοποιήθηκε χάρη και στην πραγματική αυτοθυσία και την αυταπάρνηση των εργαζομένων σε αυτό, οι οποίοι παρά τις αντίξοες συνθήκες εργασίας, που στοίχησαν ακόμη και τη ζωή τεσσάρων ανθρώπων, ξεπέρασαν τους εαυτούς τους δουλεύοντας εντατικά για την περάτωσή του. Δυστυχώς, όμως, εκατοντάδες συμπατριώτες μας που εργάστηκαν για την ολοκλήρωση του συγκεκριμένου έργου παραμένουν εδώ και τέσσερις μήνες απλήρωτοι, ενώ οι εκπρόσωποι των κατασκευαστικών εταιριών άρχισαν να απομακρύνονται από την περιοχή. Και σαν μην έφταναν όλα αυτά, οι παραπάνω συνάνθρωποί μας αντιμετωπίζουν και το πρόβλημα της ανεργίας μιας και δεν μπορούν να αναζητήσουν δουλειά αλλού, αφού ο εργοδότης δεν έχει τακτοποιήσει ακόμη τις οικονομικές υποχρεώσεις απέναντί τους και δεν έχουν απολυθεί τυπικά. Σύμφωνα με πληροφορίες που έχουν δει το φως της δημοσιότητας, μεγάλες καθυστερήσεις παρατηρούνται και στην εξόφληση από το δημόσιο των λογαριασμών των εταιριών για εργασίες που πραγματοποίησαν, γεγονός που δυσχεραίνει την έγκαιρη ανταπόκρισή τους και στις δικές τους οφειλές προς τρίτους.\nΕπειδή η παραπάνω κατάσταση έχει δικαίως εξοργίσει αυτούς τους ανθρώπους που παραμένουν απλήρωτοι, μεσούσης μάλιστα της οικονομικής κρίσης που βιώνουμε και δυσκολεύονται να τα βγάλουν πέρα, σας καλώ να με ενημερώσετε για τους λόγους αυτής της μεγάλης καθυστέρησης στην πληρωμή των δεδουλευμένων για τους εργαζόμενους στο τμήμα Παναγίας – Γρεβενών της Εγνατίας Οδού και να προβείτε στις απαραίτητες ενέργειες, έτσι ώστε να τους καταβληθούν άμεσα τα ποσά που δικαιούνται.»\nΦιλοζωικός Σύλλογος Καλαμπάκας “Η ΣΤΕΓΗ” –…\nΙούν 23, 2022 -23:58\nΣτο Εργατικό Κέντρο διεξάγεται η Γενική Συνέλευση και οι…\nΙούν 23, 2022 -19:43\nΑπάντηση της ΤΡΑΙΝΟΣΕ στον Γιάννη Μπουτίνα για τα…\nΙούν 23, 2022 -18:28\nΣυγκροτήθηκε η νέα Νομαρχιακή Επιτροπή ΠΑΣΟΚ – Κίνημα…\nΙούν 23, 2022 -23:06


Ο Βαλβέρδε επιστρέφει στους πάγκους για λογαριασμό της Μαρσέιγ (pic) | Goal News Cy\nGOALΟ Βαλβέρδε επιστρέφει στους πάγκους για λογαριασμό της Μαρσέιγ (pic)\nΕτοιμος να επιστρέψει στους πάγκους για λογαριασμό της Μαρσέιγ είναι ο Ερνέστο Βαλβέρδε, σύμφωνα με γαλλικά δημοσίευματα.\nΣτην Μαρσέιγ επικρατεί έντονος προβληματισμός με τον Αντρέ Βίλας Μπόας και σκέφτονται πολύ σοβαρά την απομάκρυνση του από την τεχνική ηγεσία, προκειμένου να αλλάξει η εικόνα της ομάδας στα επόμενα παιχνίδια.\nMovistar claim that Marseille Head of Football Pablo Longoria is poised to sack André Villas Boas & replace him with Ernesto Valverde – via @Nicommentator.\n— Get French Football News (@GFFN) January 23, 2021\nOlympique Marseille sports director Pablo Longoria would think of Ernesto Valverde as the team’s new head coach.\nThe French club must find a solution if the results do not improve.#valverde | #Marseille | #OM\n(@Miguel_An_Roman / Movistar) pic.twitter.com/SwpTRZITdv\n— FGFootball (@fgfootball_) January 23, 2021


Εδώ μπορείτε να βρείτε τους ορισμούς των όρων που χρησιμοποιούνται στην βιομηχανία των Barcode.\nΕπίσης αποκαλούνται Matrix Barcodes – Αναφέρεται στα barcode που κωδικοποιούν την πληροφορία τόσο κάθετα όσο και οριζόντια σε αντίθεση με τα μονοδιάστατα barcode. Αυτά μπορούν να κωδικοποιήσουν πολύ περισσότερη πληροφορία από τα κανονικά barcode. Ο πιο κοινός τύπος δισδιάστατων barcode είναι τα QR Codes.\nBarcodes Ανίχνευσης Αντικειμένων\nΠρόκειται για διαδοχικούς αριθμούς που συνήθως κωδικοποιούνται σε barcode με τις μορφές Code-39 ή Code-128. Ετικέτες με διαφορετικό αριθμό barcode στην κάθε μία κολλιούνται στα περιουσιακά στοιχεία μιας επιχείρησης για να κρατηθεί σε αρχείο η δραστηριότητα εισερχομένων και εξερχομένων αντικειμένων. Αυτές οι μορφές barcode χρησιμοποιούνται επίσης σε βιβλιοθήκες για τον δανεισμό βιβλίων.\nΈνας τύπος ενός δισδιάστατου Barcode που χρησιμοποιεί το σχέδιο μίας πυραμίδας των Αζτέκων για την εύρεση το κέντρου. (Ένα σχέδιο στο κέντρο του κώδικα χρησιμοποιείται από τον σαρωτή για να ανιχνευτεί το κεντρικό σημείο).\nΧρησιμοποιούνται κυρίως για τα εισιτήρια παρόχων μεταφορών όπως η eurostar.\nΤο ύψος των κοντύτερων γραμμών στο barcode. Αναφέρεται στις γραμμές μόνο και δεν περιλαμβάνει τον αριθμό στο κάτω μέρος.\nΧρησιμοποιείται για τον προσδιορισμό του barcode. Αναφέρεται στο ολικό πλάτος των γραμμών. Δεν περιλαμβάνει το μήκων των ελεύθερων ζωνών στα δύο άκρα των γραμμών.\nΜια εικόνα που χρησιμοποιείται για να περιέχει έναν μικρό αριθμό πληροφοριών ο οποίος μπορεί να αναγνωστεί από έναν σαρωτή barcode ή από εφαρμογή κινητού τηλεφώνου.\nΑναφέρεται στην δυνατότητα πώλησης που προσφέρουν κάποιοι λιανικοί έμποροι barcode όπου ο αριθμός του Barcode και οι εικόνες του Barcode μπορούν να αγοραστούν ταυτόχρονα. Συνήθως αυτό περιλαμβάνει ένα πιστοποιητικό εγγύησης και μπορεί επίσης να περιλαμβάνει την κατοχύρωση του barcode.\nΜία προαιρετική υπηρεσία που προσφέρεται από μερικούς εναλλακτικούς παρόχους barcodes για να αυξήσει το διαδικτυακό προφίλ του barcode και να διαβεβαιώσει ότι η πληροφορία προϊόντος θα εμφανιστεί όταν σκαναριστεί από εφαρμογές κινητών τηλεφώνων.\nΔεν υπάρχει υποχρεωτική βάση δεδομένων κατοχύρωσης για τους αιρθμούς των barcode.\nΈνα πρόσθετο ψηφίο που υπολογίζεται χρησιμοποιώντας έναν ειδικό αλγόριθμο και προστίθεται στο τέλος του barcode. Αυτό βοηθά στο να διασφαλιστεί ότι το barcode δεν έχει πληκτρολογηθεί λάθος καθώς αν ένα ψηφίο δεν είναι σωστό τότε το ψηφίο ελέγχου θα αλλάξει. Επίσης λέγεται και ψηφίο αθροιστικού ελέγχου.\nΜία συμβολογία barcode που χρησιμοποείται κυρίως για την ανίχνευση αντικειμένων. Μπορεί να κωδικοποιήσει μόνο αριθμητικά δεδομένα. Έχει υψηλή πυκνότητα δεδομένων και έτσι αντικείμενα με μικρό μέγεθος θα πρέπει να χρησιμοποιούν αυτή την συμβολογία αντί της code-39 καθώς η συμβολογία code-128 σαρώνεται πολύ πιο εύκολα.\nΑναφέρεται στο τμήμα του αριθμού ενός barcode που ακολουθεί τα τρία πρώτα ψηφία. Το Πρόθεμα Εταιρείας είναι εκείνο το τμήμα που ακολουθεί το οποίο δεν αλλάζει σε ολόκληρη την επιλογή των barcode της συγκεκριμένης εταιρείας. Το μήκος του εξαρτάται από το πόσους διαφορετικούς αριθμούς barcode έχει στην ιδιοκτησία της η εταιρεία (π.χ. αν η εταιρεία έχει στην ιδιοκτησία της 10.000 αριθμούς barcode τότε το πρόθεμα εταιρείας θα πρέπει να είναι μικρότερο για να χωρέσει στο όριο των 13 ψηφίων).\nΑναφέρεται στα τρία πρώτα νούμερα ενός αριθμού barcode λιανικής πώλησης και υποδεικνύει από ποιο μέλος του οργανισμού GS1 έχει προέλθει το barcode. Μία συνήθης παρανόηση είναι ότι αυτό το πρόθεμα δείχνει τη χώρα παραγωγής του προϊόντος όταν στην πραγματικότητα δείχνει την χώρα προέλευσης του ίδιου του barcode.\nΈνας τύπος δισδιάστατου Barcode που χρησιμοποιείται στις βιομηχανίες κατασκευών και μηχανικών. Χρησιμοποιείται για τον εντοπισμό διαφόρων συστατικών μερών κατά την διαδικασία της κατασκευής του τελικού προϊόντος.\nEuropeanArticleNumber – Το πρότυπο του αριθμού barcode λιανικής 13 ψηφίων που χρησιμοποιείται απανταχού σε ολόκληρο τον κόσμο. Μόνο στις ΗΠΑ χρησιμοποιείται πιο συχνά το barcode UPC-A, αν και εκεί τα καταστήματα δέχονται και τους κωδικούς EAN-13. Το EAN-13 μπορεί να αναφέρεται στον αριθμό του barcode ή στον τύπο του barcode.\nΗ κωδικοποίησης είναι η πληροφορία από την οποία παράγεται το barcode. Στην περίπτωση ενός barcode EAN-13 αυτή αναφέρεται στον αριθμό 13 ψηφίων.\nΜπορεί να αναφέρεται στον τύπο του αρχείου εικόνας που έχει αποθηκευτεί το barcode, στην συμβολογία του barcode ή στο πώς το barcode χωρίζεται σε τμήματα.\nΟι GlobalLocationNumbers είναι 13ψήφιοι αριθμοί που απαιτούνται από ορισμένα καταστήματα ως αναγκαία προϋπόθεση για την συναλλαγή.\nΑυτοί οι μοναδικοί αριθμοί χρησιμοποιούνται ως αναγνωριστικά τοποθεσίας. Αυτοί μπορούν να ανακτηθούν από την GS1 και μερικούς εναλλακτικούς παρόχους.\nΗ GS1 ή GlobalServicesOne, είναι η διεθνής εταιρεία που εφαρμόζει και επιβάλλει τα πρότυπα των barcode. Τα barcode μπορούν να αγοραστούν από αυτούς, αν και γενικά απαιτείται να πληρώσετε για την εγγραφή σας καθώς και τις ετήσιες συνδρομές.\nΟι GTIN είναι οι Αριθμοί Ταυτοποίησης Παγκόσμιου Εμπορίου. ΟΙ αριθμοί αναφέρονται σε οποιοδήποτε αριθμό barcode που χρησιμοποιείται στην λιανική ως μέρος του συστήματος GS1. Οι αριθμοί αυτοί θα μπορούσαν να είναι οι GTIN-13 (EAN-13), ή GTIN-12 (UPC-A) ή GTIN-14 (ITF-14).\nΤα barcodes του Διεθνούς Προτύπου Αρίθμησης Βιβλίων είναι τα barcodes που χρησιμοποιούνται στα βιβλία. Ξεκινούν με 978 ή 979 και παράγονται όπως τα barcodes που χρησιμοποιούν την συμβολογία EAN-13 συνήθως με ένα κείμενο στο πάνω μέρος.\nΟι αριθμοί του Διεθνούς Προτύπου Αρίθμησης Βιβλίων είναι 13ψηφιοι αριθμοί που ξεκινούν με 978 ή 979 και χρησιμοποιούνται στα βιβλία.\nΤα barcodes του Διεθνούς Προτύπου Σειριακών Αριθμών είναι 13ψηφια barcode τα οποία έχουν μετατραπεί από έναν 8ψηφιο αριθμό ISSN. Αυτός ο 13ψηφιος κωδικός κωδικοποιείται χρησιμοποιώντας την συμβολογία EAN-13 σε ένα barcode που χρησιμοποιείται στον περιοδικό τύπο.\nΈνας αριθμός του Διεθνούς Προτύπου Σειριακών Αριθμών είναι 8ψήφιος και παρέχεται στους δημιουργούς περιοδικού τύπου και μπορεί να μετατραπεί σε ένα 13ψηφιο ψηφιακό κώδικα barcode.\nΤα barcodeITF-14 ή InterleavedTwoofFive δημιουργούνται από ένα αριθμό EAN-13 (προσθέτοντας ένα ψηφίο στην αρχή) για να χρησιμοποιηθεί στο χαρτοκιβώτιο ενός προϊόντος που φέρει το barcode ΕΑΝ-13. Πρόκειται για μεγάλα σε μέγεθος barcode που εκτυπώνονται σε κουτιά των 6 ή 12 τεμαχίων και χρησιμοποιείται για την ανίχνευση του στοκ και όχι για λιανική πώληση.\nΟνομάζεται επίσης δισδιάστατο barcode – Αναφέρεται στα barcode που κωδικοποιούν πληροφορία τόσο κάθετα όσο και οριζόντια σε αντίθεση με τα παραδοσιακά μονοδιάστατα barcode. Είναι ικανά να αποθηκεύσουν πολλή περισσότερη πληροφορία από τα κανονικά barcode. Ο πιο γνωστός τύπος τους είναι να QR Codes.\nΠρόκειται για ένα δισδιάστατο διακεκομμένο Barcode που χρησιμοποιείται από μερικές ταχυδρομικές υπηρεσίες. Ενώ μπορεί να κωδικοποιήσει μικρές ποσότητες πληροφορίας, ένας κεντρικός στόχος του επιτρέπει να σκανάρεται ακόμη και όταν το δέμα κινείται γρήγορα.\nΈνας τρόπος που μια ομάδα αριθμών μπορεί να κωδικοποιηθεί ώστε να διαβάζεται από έναν σαρωτή barcode. Κάθε ψηφίο της ισοτιμίας πρέπει να αναπαριστάται από έναν διαφορετικό αριθμό μαύρων και άσπρων κενών στα barcode και κάθε ισοτιμία που χρησιμοποιείται στην κωδικοποίηση ενός αριθμού barcode πρέπει να είναι εντελώς διαφορετική από όλες τις άλλες ισοτιμίες που χρησιμοποιούνται στην συμβολογία των barcode.\nΈνα είδος δισδιάστατου barcode που χρησιμοποιείται σε ταυτότητες και ηλεκτρονικά εισιτήρια. Συχνά χρησιμοποιούνται από πάροχους μεταφορών.\nΟι κωδικοί Γρήγορης Προσπέλασης είναι το πιο κοινό είδος δισδιάστατων barcode. Αναπτύχθηκε αρχικά από την Toyota, χρησιμοποιούνται όμως πια παγκοσμίως για να κωδικοποιήσουν μια μεγάλη γκάμα άλλων πληροφοριών. Κυρίως χρησιμοποιούνται για συνδέσουν αυτόματα τα smartphones με διευθύνσεις URL όταν σκαναριστούν με την κατάλληλη εφαρμογή.\nΟι Ελεύθερες Ζώνες είναι μέρος των προδιαγραφών του Barcode και αναφέρεται στις δύο άσπρες περιοχές στις δύο πλευρές των γραμμών. Αυτές απαιτείται να είναι συγκεκριμένου μεγέθους για να σκαναριστεί σωστά το barcode και επίσης για να ταιριάζει στις επίσημα αποδεκτές προδιαγραφές. Μερικές φορές χρησιμοποιείται το σύμβολο ‘>’ για να δείξει πόσο μεγάλη θα πρέπει να είναι η ελεύθερη ζώνη.\nΟι προδιαγραφές αναφέρονται στις διαστάσεις που πρέπει να έχει το barcode πάνω σε ένα προϊόν έτσι ώστε να είναι επίσημα αποδεκτό. Τα καταστήματα έχουν διαφορετικά επίπεδα ανοχής για τα barcode που δεν ταιριάζουν με τις προδιαγραφές αυτές. Τα μικρότερα καταστήματα έχουν την τάση να μην ενδιαφέρονται τόσο πολύ για το θέμα αυτό.\nΟι κωδικοί SerialShippingContainer είναι 18ψήφια barcodes (με επιπλέον ένα διψήφιο αναγνωριστικό εφαρμογών) που χρησιμοποιούνται σε παλέτες που κατευθύνονται σε μεγάλα καταστήματα λιανικής πώλησης. Κάθε παλέτα απαιτεί έναν διαφορετικό κωδικό SSCC.\nΗ συμβολογία είναι ο τύπος του barcode ή ο τρόπος με τον οποίο κωδικοποιείται το barcode. Η λέξη αυτή μερικές φορές χρησιμοποιείται έναντι της λέξης «μορφή». Η συμβολογία είναι ένας συνδυασμός των ισοτιμιών που χρησιμοποιούνται και της σειράς με την οποία αυτές χρησιμοποιούνται.\nΟ Ενιαίος Κωδικός Προϊόντος – Ένας τύπος barcode λιανικής πώλησης που χρησιμοποιείται κυρίως στις ΗΠΑ (αν και θεωρητικά είναι αποδεκτό παγκοσμίως). Αυτοί οι 12ψήφιοι αριθμοί κωδικοποιούνται σύμφωνα με την συμβολογία UPC-A. Ουσιαστικά είναι μία υποκατηγορία των αριθμών EAN-13.\nΜια μορφή κειμένου που χρησιμοποιείται για να κωδικοποιήσει συμβάντα ημερολογίου σε ένα QR Code ώστε όταν σαρωθεί το τηλέφωνο να προσθέσει αυτόματα το συμβάν στο ημερολόγιο του κινητού τηλεφώνου.\nΜια μορφή κειμένου που χρησιμοποιείται για να κωδικοποιήσει τις πληροφορίες μιας επαφής σε ένα QR Code ώστε όταν σαρωθεί το τηλέφωνο να προσθέσει αυτόματα τα στοιχεία επαφής στις επαφές του κινητού τηλεφώνου.\nΜια πρόσθετη υπηρεσία που προσφέρεται από την GS1 και μερικούς μεταπωλητές barcode που αποτελείται από μία δοκιμαστική σάρωση του barcode όπως αυτό θα εκτυπωθεί πάνω στο προϊόν για να βρεθεί πώς μπορεί να συμπεριφερθεί σε διαφορετικά περιβάλλοντα σκαναρίσματος. Συνήθως αυτό δεν είναι απαραίτητο παρόλα αυτά κάποιοι μεγαλύτεροι μεταπωλητές το απαιτούν. Το barcode πρέπει να τηρεί αυστηρά τις προδιαγραφές των barcode για να περάσει τον έλεγχο αυτό.


Survivor: Μπλε ή Κοκκίνοι κατάφεραν να κερδίσουν την πρώτη ασυλία της εβδομάδας; | Gossip-tv.gr\nSurvivor: Άλλο ένα απαιτητικό και σκληρό αγώνισμα παρακολουθήσαμε στο αποψινό επεισόδιο του ριάλιτι επιβίωσης του ΣΚΑΪ για την διεκδίκηση της ομαδικής και ατομικής ασυλίας.\nΝέα εβδομάδα, γεμάτη εκπλήξεις και ανατροπές για τους παίκτες του Survivor 4, οι οποίοι βρέθηκαν ξανά στον αγωνιστικό χώρο προκειμένου να εξασφαλίσουν την παραμονή τους στο παιχνίδι.\nΣε έναν απαιτητικό στίβο μάχης μπήκαν απόψε οι παίκτες της Μπλε και της Κόκκινης ομάδας, διεκδικώντας την πρώτη ασυλία της εβδομάδας. To έπαθλο πέρα από την ασυλία περιελάμβανε ομελέτα και μια κόλα με μηδέν θερμίδες.\nΟ Τριαντάφυλλος κι ο Γιώργος Κοψιδάς είχαν διαφορετική αντίληψη για τη στάση που πρέπει να έχουν προς τους αντιπάλους την ώρα που η κόντρα ανάμεσα στον Σάκη Κατσούλη και τον James Καφετζή συνεχίστηκε και σε αυτό το επεισόδιο.\nΟι παίκτες έβαλαν τα δυνατά τους, δίνοντας τον καλύτερό τους εαυτό, όμως μια ομάδα πήρε την πολυπόθητη ασυλία. Ποια ομάδα κατάφερε να εξασφαλίσει την ασυλία και ποιος παίκτης θα κέρδισε την ατομική; Το σκορ έληξε 10-6.\nΔείτε στην παρακάτω gallery την ομάδα που κέρδισε στο σημερινό αγώνισμα ασυλίας.\nΔείτε το βίντεο με την νίκη τους.\nΣειρά είχε η ατομική ασυλία που είχε ως στόχο την καλή ισορροπία.


Το πείραμα της Γερμανίας: 1.200 ευρώ κάθε μήνα, για 3 χρόνια σε 122 άτομα | Economistas.gr\nShutterstock: Vladyslav Starozhylov\nNewsroom 21/06/2021 13:14 ΔΙΕΘΝΗ\nΈνα επιστημονικό και κοινωνικό πείραμα με ενδιαφέρουσες προεκτάσεις ξεκίνησε στη Γερμανία και προς το παρόν αυτό αφορά τους 122 συμμετέχοντες σε πιλοτικό πρόγραμμα.\nΠώς ξεκίνησε η ιδέα για αυτό το κοινωνικό πείραμα;\nΗ όλη ιδέα ξεκίνησε από το μη κερδοσκοπικό σωματείο «Το βασικό εισόδημά μου» με έδρα στο Βερολίνο. Τα μέλη του είναι πεπεισμένα ότι ένα τέτοιο βασικό εισόδημα σε όλους τους πολίτες θα μπορούσε να λύσει πολλά από τα προβλήματα της σύχρονης ζωής. Ο Γιούργκεν Σουπ αναφέρει χαρακτηριστικά: «Ίσως θα είχα περισσότερο θάρρος να πάρω κάποιες αποφάσεις, να γίνω ελεύθερος επαγγελματίας, να αλλάξω επάγγελμα ή να αποκτήσω νέες δεξιότητες».\nΜε ένα τέτοιο πείραμα πάντως, δεν λύνονται όλα τα προβλήματα


[email protected] (Enikonomia.gr) http://www.enikonomia.gr/timeliness/238349,koronoios-anisychia-gia-ti-siopili-diaspora-kai-tous-apeitharchou.html http://media.enikonomia.gr/data/photos/resized/125_238349_40a1b0c833-a18398156e774c41.jpg Ανησυχία επικρατεί στις υγειονομικές Αρχές για την αύξηση των κρουσμάτων κορονοϊού... 8/30/2020 11:26:57 AM 8/30/2020 11:26:57 AM\nδημοσιεύθηκε: 30/08/2020 11:26\nΑνησυχία επικρατεί στις υγειονομικές Αρχές για την αύξηση των κρουσμάτων κορονοϊού στη χώρα μας, που καταγράφηκε τον Αύγουστο και ενόψει του ανοίγματος των σχολείων, αλλά και του φθινοπώρου.\nΜόλις χθες, Σάββατο, ανακοινώθηκαν 177 νέα κρούσματα του νέου ιού στη χώρα μας, ενώ την περασμένη Τετάρτη σημειώθηκε αρνητικό ρεκόρμε 293 νέα κρούσματα μέσα σε ένα 24ωρο. Σύμφωνα με τα στοιχεία του ΕΟΔΥ, ο συνολικός αριθμός των επιβεβαιωμένων κρουσμάτων κορονοϊού πλησιάζει πλέον τα 10.000 (9.977 όπως ανακοινώθηκε χθες).\nΜε αγωνία αναμένονται, εξάλλου, τα στοιχεία για τους τελευταίους εκδρομείς του Αυγούστου, που πρόκειται να αποτυπωθούν τις επόμενες ημέρες, αλλά και για τη “σιωπηλή διασπορά” που προκαλείται κυρίως από τους νέους ανθρώπους, καθώς η συμπεριφορά τους όταν επιστρέψουν από τις καλοκαιρινές τους διακοπές αναμένεται να κρίνει πολλά.\nΠροβληματισμός επικρατεί και για τα περιστατικά απειθαρχίας, με το τελευταίο να αφορά σε μία γυμνάστρια η οποία “έσπασε” την καραντίνα. Σύμφωνα με τον ΣΚΑΪ, η γυναίκα βρέθηκε θετική στον κορονοϊό ενώ εργαζόταν σε ξενοδοχείο κυκλαδίτικου νησιού και τέθηκε σε καραντίνα 14 ημερών. Παρ' όλα αυτά, δεν την έβρισκαν οι αστυνομικοί στον χώρο που είχε δηλώσει ως σημείο διαμονής για να δουν αν τηρείται η καραντίνα. Από αλλεπάλληλες επικοινωνίες διαπίστωσαν ότι τους έλεγε ψέματα, καθώς βρέθηκε στην Αθήνα και εργαζόταν σε μεγάλη αλυσίδα γυμναστηρίων ως γυμνάστρια, ενώ ήξερε ότι έχει κορονοϊό.\nΟι ειδικοί προειδοποιούν, εξάλλου, πως ο κορονοϊός δεν πρόκειται να εξαφανιστεί και το φθινόπωρο θα αποτελέσει μία νέα πρόκληση. Όπως ανέφερε χαρακτηριστικά ο Γκίκας Μαγιορκίνης σε συνέντευξή του στο ένθετο “Secret” της εφημερίδας “Παραπολιτικά” το φθινόπωρο “από τη μέση του, κυρίως από τον Οκτώβριο και μετά, θα είναι μια πρόκληση, διότι με την πτώση της θερμοκρασίας ο κόσμος θα κλειστεί σε χώρους και αυτό θα έχει κατά συνέπεια δέκα φορές αύξηση της μεταδοτικότητας”. Ο επίκουρος καθηγητής Υγιεινής και Επιδημιολογίας και επιστημονικός υπεύθυνος του Εθνικού Κέντρου Αναφοράς Ρετροϊών του Εργαστηρίου Υγιεινής, Επιδημιολογίας και Ιατρικής Στατιστικής της Ιατρικής Σχολής του Πανεπιστημίου Αθηνών σημείωσε πως “με την έλευση του εμβολίου θα χρειαστούν μερικοί μήνες για να ολοκληρωθεί ο εμβολιασμός του γενικού πληθυσμού (για την ακρίβεια, των ευάλωτων ομάδων) και στη συνέχεια θα δούμε μια δραματική πτώση της νοσηρότητας και της θνησιμότητας. Αυτό έχει ως αποτέλεσμα να απλοποιηθεί η ίωση σε κάτι που γνωρίζουμε αυτή τη στιγμή ως γρίπη. Θα ξεμπλέξουμε, αλλά όχι τελείως. Εξαρτάται βέβαια τι εννοούμε «θα ξεμπλέξουμε». Δεν θα εξαφανιστεί ο ιός. Θεωρούμε ότι υπό τις παρούσες συνθήκες θα είναι εξαιρετικά δύσκολο να εξαφανιστεί”.\n177 νέα κρούσματα το τελευταίο 24ωρο\nΣύμφωνα με τα στοιχεία που ανακοίνωσε ο ΕΟΔΥ, το απόγευμα του Σαββάτου, το τελευταίο 24ωρο επιβεβαιώθηκαν 177 νέα κρούσματα κορονοϊού στη χώρα μας, ενώ ένας ακόμη συνάνθρωπός μας εξέπνευσε, με αποτέλεσμα ο συνολικός αριθμός των νεκρών να έχει ανέλθει σε 260. Σε ΜΕΘ νοσηλεύονται διασωληνωμένοι 36 ασθενείς.\n"Σήμερα ανακοινώνουμε 177 νέα κρούσματα του νέου ιού στη χώρα, εκ των οποίων τα 20 εντοπίστηκαν κατόπιν ελέγχων στις πύλες εισόδου της χώρας. Ο συνολικός αριθμός των κρουσμάτων είναι 9977, εκ των οποίων το 55.6% άνδρες.\nΤέλος, έχουμε 1 ακόμα καταγεγραμμένους θανάτους και 260 θανάτους συνολικά στη χώρα. 92 (35.4%) γυναίκες και οι υπόλοιποι άνδρες. Η διάμεση ηλικία των θανόντων συμπολιτών μας ήταν τα 77 έτη και το 93.8% είχε κάποιο υποκείμενο νόσημα ή/και ηλικία 70 ετών και άνω".\n#ΚΟΡΟΝΟΙΟΣ #ΚΟΡΩΝΟΙΟΣ #ΚΟΡΟΝΟΙΟΣ ΚΡΟΥΣΜΑΤΑ #ΚΟΡΟΝΟΙΟΣ ΔΙΑΣΠΟΡΑ\nΚορονοϊός - Εφιαλτική πρόβλεψη από το ΑΠΘ: Έως 2.000 ημερήσια κρούσματα τον Δεκέμβριο - ΒΙΝΤΕΟ


Κατσαρόλα με κοτόπουλο, μπέικον και τα πράσινα φασόλια στο φούρνο - πώς να κάνει μια κατσαρόλα στο φούρνο, με μια βήμα προς βήμα φωτογραφίες συνταγή\nΑπλό, αλλά την ίδια στιγμή ευπαρουσίαστο πιάτο που μπορεί να διαφοροποιήσει το δείπνο και να φέρει μια νότα πικάντικο γεύμα σε μια υπόθεση. Συμβίωση σπαράγγια, μπέικον και κοτόπουλο μορφές μια αξέχαστη γεύση, χτυπώντας την ευελιξία του. Αυτό είναι ένα τέλειο γαστρονομικές απολαύσεις, ανοίγει νέες διαστάσεις της γεύσης. Μια απλή συνταγή κατσαρόλα με τα βήματα για να κάνει μια φωτογραφία, θα βοηθήσει κάθε ιδιοκτήτης μπορεί να προετοιμάσει ασυνήθιστο, αλλά νόστιμο πιάτο.\nΦασόλια Φρέσκο μπρόκολο - 400 g,\nBacon - 200 g,\nΚοτόπουλο φιλέτο - 100 g,\nΤο βουλγαρικό κόκκινο πιπέρι - 1 κομμάτι,\nΚρεμμύδι - 2 τεμάχια,\nΜάρμαρο τυρί - 150 γραμμάρια,\nΑυγά (D-0) - 3,\nΜαϊντανός - 0, 5 της δοκού,\nΑποξηραμένα βασιλικό - 0, 5 κουταλάκια του γλυκού,\nΘαλασσινό αλάτι -. 1 κουταλάκι του γλυκού,\nΠιπέρι - 1 πρέζα.\nΠώς να προετοιμάσει ένα πουτίγκα με μπέικον και τα πράσινα φασόλια\nStruchkovyuyu πράσινα φασόλια πλένονται, κόβονται τις ουρές και το κόβουμε σε 4/5 cm φέτες. Παραλείψτε τους σε βραστό νερό και αλάτι. Σας περιμένουμε μέχρι να αρχίσει να βράζει και πάλι και αφήνεται σε ηρεμία για 3 λεπτά. Επαναφορά σε ένα σουρωτήρι.\nPassiruem semiring κρεμμύδια σε ένα τηγάνι, προσθέτοντας τα κομμάτια του μπέικον, κομμένο σε κύβους των πιπεριές και φέτες του κοτόπουλου. Όλα τα τηγανίζουμε.\nφασόλια διάσπαρτα στο ταψί, προσθέστε βασιλικό, αλάτι και πιπέρι - ανακατεύουμε. Shift όλο το περιεχόμενο του τηγανιού σε ένα ποτήρι / κεραμικό μορφή που λιπαίνονται προτέρων. Πασπαλίζουμε με κατσαρόλα τυρί, τριμμένο σε χοντρό τρίφτη. Με τη βοήθεια ενός πιρουνιού, χτυπήστε ελαφρά τα αυγά και ρίχνουμε την πουτίγκα.\nΓια το ψήσιμο, χρειαζόμαστε περίπου 25 λεπτά από το χρόνο και μέσα σε προθερμασμένο φούρνο στους 170 βαθμούς.\nΤο πιάτο πασπαλίζουμε φασολάκια ψιλοκομμένα μυρωδικά.\nCut gratin μερίδες κομμάτια, απλώνονται σε μια πιατέλα και σερβίρετε. Δείτε τι αποδεικνύεται ζουμερό, γευστικό και απόλυτα διατηρεί το σχήμα του. Στη φωτογραφία είναι σαφώς ορατή τομή.\nΚατσαρόλα λάχανο και τα κολοκυθάκια - πώς να κάνει μια κατσαρόλα κολοκύθι και λάχανο στο φούρνο, με μια βήμα προς βήμα φωτογραφίες συνταγή\nDelicious κατσαρόλα του ήπατος με ρύζι - πώς να μαγειρεύουν το ήπαρ κατσαρόλα στο φούρνο, με μια βήμα προς βήμα φωτογραφίες συνταγή\nΚατσαρόλα Ψάρια - πώς να μαγειρεύουν κατσαρόλα τα ψάρια στο φούρνο, με μια βήμα προς βήμα φωτογραφίες συνταγή\nΦιλέτο κοτόπουλο με λαχανικά στο φούρνο - πώς να μαγειρεύουν κοτόπουλο με λαχανικά, ένα βήμα προς βήμα φωτογραφίες συνταγή\nΚρέμα της κολοκύθας με κεφτεδάκια - πώς να μαγειρεύουν σούπα πουρέ κολοκύθας, μια βήμα προς βήμα φωτογραφίες συνταγή\nΦυτικά τερίνα με μανιτάρια chanterelle - πώς να κάνει μια τερίνα στο σπίτι, βήμα προς βήμα φωτογραφίες συνταγή


Αναστασία Καίσαρη – Thomas Persy: Υπέρλαμπρος γάμος και φαντασμαγορική δεξίωση - Backstage24.gr\nThomas PersyΑναστασία Καίσαρηγάμος0\nΒαρβάρα Λάρμου: Κάνει γιόγκα και εντυπωσιάζει! (ΦΩΤΟ)\nΕιρήνη Ερμίδου: “Αμανατίδου μην ξεχνάς πώς μπήκες μέσα και γιατί έφτασες εκεί…” (ΦΩΤΟ)\nΒίλες για σκύλους; Δείτε τις φωτογραφίες!\nΑναστάσης Δαφνής 5 Δεκεμβρίου, 2016 5 Δεκεμβρίου, 2016\nΜια καλλονή στην αγκαλιά του Βρεττού -(φωτο)\nsupervisor 6 Οκτωβρίου, 2016 7 Οκτωβρίου, 2016


Super League K19 & K17: Οκτάρα για ΠΑΟΚ με σούπερ Τζίμα και εφτάρα για Ολυμπιακό | Gazzetta\n* Στη Θεσσαλονίκη ο ΠΑΟΚ την... έπαθε κι αυτός από ένα «δικό του» παιδί αφού πρωταγωνιστής στο 0-0 που απέσπασε ο ΠΑΣ Γιάννινα, ήταν ο τερματοφύλακας Θωμάς Βρακάς, προερχόμενος από τις ακαδημίες του «Δικέφαλου». Πολύ καλά δουλεμένη η ομάδα του ΠΑΣ, φάνηκε ότι δεν ήταν τυχαία η νίκη επί του Παναθηναϊκού στην πρεμιέρα. Με τον ΠΑΟΚ έπαιξε και ο Κούτσιας κατόπιν δικής του επιθυμίας, αφού «κόπηκε» από την αποστολή των ανδρών το απόγευμα του Σαββάτου και δεν πρόλαβε το ματς της Κ23 που έγινε την ίδια ημέρα. Έτσι, ζήτησε να αγωνιστεί με τους παλιούς του συμπαίκτες, αλλά είδε τον Βρακά να του «βγάζει» δύο κλασικά τετ-α-τετ\n* Ένας πρώην «ΠΑΟΚτσής» ήταν ο πρωταγωνιστής και στη νίκη του Παναθηναϊκού (1-0) επί του Απόλλωνα στο Κορωπί. Ο Τάσος Συμεωνίδης (2004) είναι ένα παιδί που δύσκολα έβρισκε θέση στην πρωταθλήτρια Κ15 του ΠΑΟΚ το 2019. Έτσι, αναζήτησε την τύχη του στον Παναθηναϊκό και το Σάββατο (11/9) πέτυχε το μοναδικό γκολ, ενώ είχε γενικότερα εξαιρετική παρουσία στο κέντρο του γηπέδου. Εδώ οι δυσκολίες των «πρασίνων» είχαν καθαρά... ηλικιακό πρόσημο, αφού ο Απόλλων παρατάχθηκε με παίκτες γεννηθέντες το 2002 και το 2003, σε κάποια στιγμή μοναδικός «4άρης» ήταν ο Στάθης Χατζημάρκος. Απέναντί τους, κυρίως παιδιά του 2004 και ο «5άρης» Καλοσκάμης. Ήταν επόμενο, λοιπόν, να δυσκολευτούν οι γηπεδούχοι. Το ματς παρακολούθησε για λογαριασμό των εθνικών ομάδων ο γυμναστής της Κ19 Νεκτάριος Πανταζής, ενώ είδαμε επίσης τον agent Πάνο Γαλαριώτη σε μία από τις... σπάνιες εμφανίσεις του καθώς δραστηριοποιείται στο εξωτερικό.\n* Κι ενώ στη Κ19 οι ηλικιακές ανακατατάξεις δημιουργούν πολύ πιο ανταγωνιστικές συνθήκες, δεν ισχύει το ίδιο στην αμέσως επόμενη κατηγορία. Στο πρωτάθληημα Κ17 ο ΠΑΟΚ και ο Ολυμπιακός έκαναν προπόνηση εναντίον του Βόλου και του ΟΦΗ αντίστοιχα σε αγώνες που δεν αντέχουν κριτικής. Όταν για παράδειγμα στο ΠΑΟΚ-Βόλος το σκορ είναι 2-0 στο 3΄, τι μπορεί να περιμένει κανείς εκτός από το τελικό 8-0; Κρατάμε, ωστόσο, το επιτυχημένο ντεμπούτο με τρία γκολ, δύο ασίστ του στράικερ Στέφανου Τζίμα (2006) για τον οποίο ακούγονται πολύ καλά σχόλια. Παρεμφερής εικόνα και στην Κρήτη, στο ΟΦΗ-Ολυμπιακός 1-7, με τους νεαρούς «ερυθρόλευκους» να μη συναντούν την παραμικρή αντίσταση.\n* Στον αντίποδα η Κ17 της ΑΕΚ δυσκολεύτηκε πολύ να ξεπεράσει το εμπόδιο του Ιωνικού, αλλά τα κατάφερε (0-1) χάρη στο φάουλ του Σβίγκου. Πόσο μεγάλο ρόλο παίζει η ψυχολογία στο ποδόσφαιρο! Ο δεξιός μπακ της Ένωσης ήταν ο μοναδικός γεννηθείς το 2006 που συμπεριλήφθηκε στις πρόσφατες κλήσεις του Αλεξιάδη για την Κ17 και φρόντισε να τον... δικαιώσει πετυχαίνοντας ακόμα ένα απευθείας φάουλ, κάτι που έκανε τακτικά και στα φιλικά. Ανήκει στην ΑΕΚ εδώ και πέντε χρόνια και κάνει καθημερινά το «ταξίδι» Μέγαρα-Σπάτα κυνηγώντας το όνειρο.